amanoisuno/poet huggingface dataset:
頌古四首  其四 釋景元
不觸又不背，徒勞生擬議。開口更商量，白雲千萬里。
泊羅廟 魏良臣
清白聲華正直風，數千餘載譽增隆。侯封忠潔縉紳外，廟外汩羅煙靄中。新宇有功脩已頓，舊碑無字讀難窮。他年我若官湘楚，願採遺言問釣翁。
棲賢山訪戴叔倫隱處 魏良臣
峰列洪都秀，名賢隱此間。亂煙橫古木，啼鳥戀深山。我亦尋詩到，人誰訪戴還。高吟今不見，流水自潺潺。
鄭亨仲作亭西山顔曰可友以書求詩爲賦一首 潘良貴
君不見子猷嗜好與俗殊，種竹不可一日無。又不見太白清狂世絕倫，舉杯邀月獨相親。風流二子去已遠，塵埃那復聞高人。鄭侯未遇身更閒，躬耕自樂巖谷間。開亭容膝日寄傲，坐對嶕嶢崪嵂之西山。西山蒼翠如堆玉，松奏笙竽雲作屋。澄鮮爽氣日夕佳，不學時情易翻覆。田文唾面嗔小兒，翟公署門良可嗤。悠悠權利悲一時，樂哉此友誰能知。鄭侯與我論心久，年少相従今白首。對山勿著絕交書，要須著我成三友。
夜坐聞竹聲示侄 潘良貴
室明窗有燈，夜暗天無月。趺坐依蒲團，竹聲助清絕。初疑小雨至，蕭蕭俄復歇。忽然變軒昂，風湍散巖穴。聽久耳根靜，萬慮皆瑩徹。塵凡不待掃，境妙心自潔。奇哉不二門，欲倩維摩說。
和季成弟中秋不見月 潘良貴
經年等待中秋月，一夕陰雲掃不開。高樹時驚疏雨過，空山那復故人来。夢回誰憶霓裳戲，老去愁聞水調哀。與子相逢長得醉，何須佳節始銜杯。
朱教授見寄七言二首遂用其韵  其一 潘良貴
賢哉蘧瑗晚知非，此道吾今亦庶幾。囊乏一錢聊自哂，家無三徑不妨歸。冥鴻久已離矰繳，野馬由来免靮鞿。溪上月明船正穏，肯將簪笏換蓑衣。
朱教授見寄七言二首遂用其韵  其二 潘良貴
等閒長嘯倚孤松，雲破天邉見碧峰。架上殘書猶可讀，瓶中儲粟不堪舂。生涯幸有千年秀，身世何須萬户封。僧榻寄眠無一事，覺来深省聽晨鐘。
僕讀沈約傳怒其緩頰賣國髮上衝冠然古今人每壯其東陽八篇文辭未有少之者因次卿登樓新什輒效立春體製和且攄所懷云 潘良貴
隠侯文治知何用，千古端羞堕淚碑。國危忍助神鼎覆，身免猶嗟鞶带移。登覽寒烟縈遠目，凄凉夕照謝高榱。傷心往事君須賦，恐有遒人来采詩。
夏日四絕  其一 潘良貴
四月天氣初鬰蒸，碧桐照空門巷清。何人解助隠居樂，爲我喚取黄鸝鳴。
夏日四絕  其二 潘良貴
掃地焚香避濕蒸，睡餘茶熟碾聲清。風來桐竹僛僛舞，雨過堦除㶁㶁鳴。
夏日四絕  其三 潘良貴
錯落星河天未明，太虛涵露氣全清。東方隠約生光耀，便覺林間宿鳥驚。
夏日四絕  其四 潘良貴
娟娟疏竹拂雲長，門巷無塵氣自凉。多病無情如嚼蠟，卧看風篆博山香。
夜與仲嚴叔倚季成三弟同坐聞笛各賦一絕 潘良貴
西北干戈撥不開，今宵聞笛更清哀。高堂親老髮垂白，與子買舟歸去来。
法清晚步分韵得夕字 潘良貴
有生能幾何，避亂不謀夕。聯翩二三子，晚步縦所適。田野無人聲，牛羊斷歸迹。時看墟曲中，寒烟裊修碧。雝雝南飛雁，北信杳難覔。不知二聖君，泫然淚沾臆。小臣真蟣蝨，持顛頋何力。殘臘行當除，青陽來已逼。衰骸分填壑，公輩宜強食。
贈方仁聲 潘良貴
學道悠悠未見功，敢言凡質有仙風。他年一鉢江湖去，先向苕溪訪葛洪。
和沈秀才  其一 潘良貴
年来有客従黄石，老去何心望紫泥。世事違人常八九，生涯随力任東西。
和沈秀才  其二 潘良貴
軟語干時芻豢美，苦言投俗桂薑辛。山河若欲攄幽憤，盥手焚香讀過秦。
和沈秀才  其三 潘良貴
弱齡慮事心常破，壯歲投閒鬂已華。但得安貧如北阮，何妨受侮似東家。
和三二兄西莊書懷  其一 潘良貴
莫問莊生然不然，時中只可自隨緣。冬深江北無邊報，又得安貧過一年。
和三二兄西莊書懷  其二 潘良貴
賢愚狂聖等爲人，要是天君自策勲。舉世紛紛誰得妙，韓公惟許孟軻醇。
和三二兄西莊書懷  其三 潘良貴
古来達士盡窮空，我愧修身道未豐。痛飲不妨歌楚些，投閒何幸伴吾儂。
和三二兄西莊書懷  其四 潘良貴
一炷清香度博山，妙觀不著有無間。此心欲報難論價，放我形骸十載閒。
和仲嚴弟暮春二絕  其一 潘良貴
吾生四十已侵尋，獨喜年来不動心。世事升沉君會否，人間春去落花深。
和仲嚴弟暮春二絕  其二 潘良貴
沂上風光點獨知，陶然寧復歎春移。吾人老大知何用，仰止前賢須及時。
梅花  其一 潘良貴
天與孤高花獨新，世間草木信非倫。影涵水月不受彩，氣傲冰霜何待春。冷淡自能驅俗客，風騷端合付幽人。往来百匝堦除裏，頓使心無一點塵。
梅花  其二 潘良貴
氣欲崢嶸歲欲新，寒梅方信冠群倫。直能平地凌封雪，可是回根迎小春。九畹蕙蘭真上客，千山桃李盡庸人。即今攜酒江郊去，弄蕋攀條一拂塵。
雪中偶成  其一 潘良貴
飛花看六出，俄向臘中来。解騐人情喜，始知天意回。夜闌窗愈白，晚凍日難開。麥熟何時節，饑民正可哀。
雪中偶成  其二 潘良貴
歉歲多流冗，邦侯喜鄧来。雪除驚臘盡，耕近樂春回。郊野猶同色，江天已半開。短衣難揜脛，誰說少陵哀。
挽陳德固守禦 潘良貴
強敵登城日，中華將士奔。人皆趨北闕，君獨死南門。秘計無人用，英聲有史存。秋原悲淚落，桂酒與招魂。
偈一首 潘良貴
良木秀山澤，中林猶百年。斵削應約繩，必資諸巧匠。陶者輸瓦甓，圬人施塗泥。絲網及寶鈴，丹漆塈塑績。罷精磨歲月，始克觀厥成。金錢與糗糧，所費如山積。雖名有漏法，實爲無量德。庶俾凡睹聞，因緣得入道。我昔禮大士，廣廈餘千間。何人持烈煙，一燎不存芥。嗚呼有施者，又有戕毀人。良繇弗思維，縱我無明故。今合檀施力，作新美踰初。丁此時囏危，爲衆作依怙。咨爾方來者，毋意隳前功。增飭愛護之，當如扞頭目。使百千萬億，遊戲依雙林。於龍華會中，永瞻微妙相。
三江亭 潘良貴
假守衰頽病日侵，湖山雖好倦追尋。登城忽睹三江水，快我平生萬里心。聊築小亭怡父老，敢承佳句粲珠金。春濤正待諸君賞，更拂詩牌看醉吟。
新梧 潘良貴
殘春始抽芽，首夏已敷綠。空枝變繁陰，造物信神速。童童覆短墻，密密連深竹。扶疏團爽氣，秀整厭群木。鳴琴音下上，和雅奏琴筑。亭年影途清，吾亦愛吾屋。身閒百憂無，意適萬事足。此樂何以酬，牀頭酒方熟。
蠟梅三絕  其一 潘良貴
孤芳移種自仙家，故着輕黄映日華。舉世但知梅蕊白，不知還有蠟梅花。
蠟梅三絕  其二 潘良貴
旦評人物尚雌黄，草木何妨定短長。試問清芳誰第一，蠟梅花冠百花香。
蠟梅三絕  其三 潘良貴
枝頭疏蕊吐檀心，借日嬌黄色淺深。卻倩紅梅來作伴，要看明玉間良金。
頌古  其一 釋道顔
是非海裏橫身人，豺虎群中自在行。莫把是非來辨我，平生穿鑿不相關。
頌古  其二 釋道顔
老胡不免出胞胎，也解人前恁麽來。指地指天稱第一，衆生四十九年災。
頌古  其三 釋道顔
海水翻空滾底流，魚龍蝦蟹信沉浮。可憐金色頭陀子，直至如今笑未休。
頌古  其四 釋道顔
迷悟髑髏前，徒勞更舉鞭。只持雞狗戒，不學祖師禪。
頌古  其五 釋道顔
少室山前風過耳，九年人事隨流水。若還不是弄潮人，切須莫入洪波裏。
頌古  其六 釋道顔
二祖當年立少林，滿庭積雪到腰深。叉手當胸無一事，不求不覓不安心。
頌古  其七 釋道顔
不假文殊神通，休要罔明彈指。爾時靈山會中，女子從定而起。
頌古  其八 釋道顔
胡亂三十年，不少鹽與醤。江西馬大師，南嶽讓和尚。
頌古  其九 釋道顔
江西一喝動乾坤，大用全機是滅門。三日耳聾風過樹，累他黄檗喪兒孫。
頌古  其一○ 釋道顔
世路風波不見君，一回見面一傷神。水流花落知何處，洞中桃源別是春。
頌古  其一一 釋道顔
有句無句藤倚樹，元原白飯用米做。高樓吹笛柳如煙，滿地春風落飛絮。
頌古  其一二 釋道顔
無尾大蟲難傍近，近前便是傷人命。除非自解據號頭，自然頭正尾亦正。
頌古  其一三 釋道顔
剔起便行三萬里，只今休去八千年。分明更爲從頭舉，一任諸方取次傳。
頌古  其一四 釋道顔
心不是佛，智不是道。青山白雲，落花芳草。若是靈利阿師，終不回頭轉腦。
頌古  其一五 釋道顔
大唐國內無禪師，禮拜歸堂更不疑。堪笑河陽新婦子，不如臨濟小廝兒。
頌古  其一六 釋道顔
一喝喝上四禪天，臨濟元來不會禪。盡道朝陽生戶外，不知夜月落階前。
頌古  其一七 釋道顔
大悲觀音開正面，官不容針通一線。鼠拽葫蘆有底忙，鬼爭漆桶無人頌。
頌古  其一八 釋道顔
主賓都落第三機，陣陣開旗不展旗。石火光中分勝負，倒騎鐵馬上須彌。
頌古  其一九 釋道顔
面門出入見還難，無位真人只尺間。去路一身輕似葉，高名千古重如山。
頌古  其二○ 釋道顔
洗腳處更不安排，側聆時非是啗啄。趙州臨濟二老人，相見何曾不注腳。
頌古  其二一 釋道顔
若謂平常心是道，枝蔓向上更生枝。貼肉汗衫如脫了，喚來眼上與安眉。
頌古  其二二 釋道顔
百年三萬六千日，一日朝昏十二時。使殺老僧渾不管，不知鬧裏有誰知。
頌古  其二三 釋道顔
茱萸這裏無一滴，趙老無言便走去。春去秋來三百年，拄杖至今猶靠壁。
頌古  其二四 釋道顔
殿上喚來先應喏，不知業識太茫茫。雖然功德已成就，爭柰當初不放光。
頌古  其二五 釋道顔
大死底人還卻活，不許夜行投明到。陳州人出許州門，翁翁八十重年少。
頌古  其二六 釋道顔
劈回三拳，連腮七掌。盡大地人，不知痛癢。
頌古  其二七 釋道顔
眼中見慣是尋常，又不驚人又久長。留得寒窗夜來月，三更依舊照茅堂。
頌古  其二八 釋道顔
得入門，在門外。說向人，人不會。更高聲，我耳背。
頌古  其二九 釋道顔
老僧正在東司上，不將佛法爲人說。一般屎臭旃檀香，父子之機俱漏泄。
頌古  其三○ 釋道顔
天子居鬧市裏，老僧在百草頭。擺手御街來往，不怕巡火所由。
頌古  其三一 釋道顔
平生侍奉老師，全無些子氣息。佛法妙性天機，一字教他不得。
頌古  其三二 釋道顔
宣德門前過，回頭便招禍。若要無事時，且歸屋裏坐。
頌古  其三三 釋道顔
金佛木佛泥佛，度爐度水度火。盡入趙州紅爐，烈焰光中煅過。一聲白雪陽春，萬古無人能和。
頌古  其三四 釋道顔
半夜墨漆黑，捉得一個賊。點火照來看，元是王大伯。
頌古  其三五 釋道顔
鎮州出大蘿蔔頭，師資道合有來由。觀音院裏安彌勒，東院西邊是趙州。
頌古  其三六 釋道顔
有佛之處不得住，無佛之處急走過。三千里外摘楊花，他日歸來舉似我。
頌古  其三七 釋道顔
大地是眼何處屙，天下不柰雪老何。趙州寄箇鍬子去，方得此話圓堶堶。
頌古  其三八 釋道顔
一縫分明在，當頭下手難。饒君釘鉸得，終是不圓全。
頌古  其三九 釋道顔
袖頭打領無添減，腋下剜襟有短長。大庾嶺頭一尊佛，疏山兩度放毫光。
頌古  其四○ 釋道顔
不踏門前路，春歸又一年。落花紅滿地，芳草碧連天。
頌古  其四一 釋道顔
鐘未鳴，鼓未響，依前托鉢歸方丈。德山不會末後句，巖頭密意誰相亮。只得三年也大奇，留與諸門作榜樣。
頌古  其四二 釋道顔
七條披向鐘聲上，徧界難藏比丘相。若以色見音聲求，迦葉師兄是虛妄。
頌古  其四三 釋道顔
棒下真鍮不博金，德山徹底老婆心。後人只看波濤湧，不見龍王宮殿深。
頌古  其四四 釋道顔
百丈野狐，塞雁銜蘆。李廣神箭，張顛草書。
頌古  其四五 釋道顔
網中跳出便飛騰，好箇天然俊衲僧。何似當初未入網，悟來方始是知音。
頌古  其四六 釋道顔
貍奴白牯念摩訶，爭似南泉打粥鍋。雖然佛法無多子，天下叢林不柰何。
頌古  其四七 釋道顔
舉起竹篦子，如何便道家。秘魔巖不會，隨後便擎叉。
頌古  其四八 釋道顔
一主人公死，一主人公活。若解弄精魂，兩頭皆透脫。
頌古  其四九 釋道顔
霹靂驚天地，那容掩耳聽。須知興化老，一半是人情。
頌古  其五○ 釋道顔
法戰從來許克賓，掣旗奪鼓兩分明。直須盡法方無媿，老漢他年要話行。
頌古  其五一 釋道顔
紫羅帳裏撒真珠，禪客相承總掠虛。拍手呵呵開口笑，釋迦彌勒是他奴。
頌古  其五二 釋道顔
單刀直入更休論，擬議之間賓主分。不是放他旻德過，須知興化棒頭明。
頌古  其五三 釋道顔
人貧多智短，馬瘦見毛長。獨宿雙峰寺，同焚一炷香。
頌古  其五四 釋道顔
南泉不指凈缾，隱峰何曾瀉水。從教打瓦鑽龜，佛法不在這裏。
頌古  其五五 釋道顔
四海狼煙靜，中原信息通。罷拈三尺劍，休弄一張弓。
頌古  其五六 釋道顔
錦鱗透網欲吞舟，一向衝波逆水流。卻被漁翁閑引釣，隨波逐浪共悠悠。
頌古  其五七 釋道顔
三十年前此寺遊，木蘭花發院新修。如今再到經行處，樹老無花僧白頭。
頌古  其五八 釋道顔
電火光中休草草，劍輪鋒上莫忉忉。等閑卻放全身入，終不當頭犯一毫。
頌古  其五九 釋道顔
睦州只受錐頭利，這僧不見鑿頭方。直鐃轉得百千藏，這般供養也尋常。
頌古  其六○ 釋道顔
作家相見終不錯，兩兩同時看啐啄。喝下雖然賓主分，爭如普化搖鈴鐸。
頌古  其六一 釋道顔
慺㦬須要逞聰明，金榜何曾得掛名。捋下幞頭歸去也，莫騎驢子傍人門。
頌古  其六二 釋道顔
風頭稍硬難安立，暖氣纔通瞌睡來。卻笑明招閑費力，無端兩處強差排。
頌古  其六三 釋道顔
棒頭瞎卻一城人，三聖撩地保壽瞋。正令只堪提一半，一盲引得衆盲行。
頌古  其六四 釋道顔
近在口皮邊，遠過河沙國。世間多少人，不得油糍喫。
頌古  其六五 釋道顔
萬事由王老師，樹子未屬你在。廣額屠兒成佛，二祖大師償債。
頌古  其六六 釋道顔
阿家新婦兩同條，只尺家鄉路不遙。可笑騎驢覓驢者，一生錯認馬鞍橋。
頌古  其六七 釋道顔
赤身挨白刃，死中還得活。一箭自迷蹤，萬車皆喪轍。
頌古  其六八 釋道顔
不用唐言譯，休將梵語傳。摩醯首羅眼，對面隔西天。
頌古  其六九 釋道顔
一念不起須彌山，翻著襴衫退步看。直上拄天下拄地，言前薦得也顢頇。
頌古  其七○ 釋道顔
鋸解秤槌渾似鐵，大愚老子重饒舌。水流澗下太忙生，雲在嶺頭閑不徹。
頌古  其七一 釋道顔
一陣狂風驟雨來，卻於古廟且閑隈。雖然打入鬼窟裏，吞炭藏身又一回。
頌古  其七二 釋道顔
盡道親曾相見來，依前還是狗來腮。好將大棒驀頭榍，貴得盲人便眼開。
頌古  其七三 釋道顔
年來萬事總成魔，老去閑添白髪多。道泰不傳天子令，時清休唱太平歌。
頌古  其七四 釋道顔
一道如弦直，心親手更親。箭穿紅日影，方是射鵰人。
頌古  其七五 釋道顔
桃花尋劍客，不語笑春風。白頭歸未得，家住海門東。
頌古  其七六 釋道顔
敢保老兄猶未徹，玄沙之言何太切。君看陌上桃花紅，盡是離人眼中血。
頌古  其七七 釋道顔
只要拔榍抽釘，爲人解粘去縛。如何洞山老人，先自藤蛇繞腳。
頌古  其七八 釋道顔
官路無人觸自行，兩家公驗甚分明。路傍偷販私鹽客，草裏蹲身過一生。
頌古  其七九 釋道顔
快騎駿馬上高樓，南北東西得自由。最好腰纏十萬貫，更來騎鶴下揚州。
頌古  其八○ 釋道顔
稽首兩足尊，瞻仰不暫捨。眉間白毫光，照耀大千界。
頌古  其八一 釋道顔
到老不曾開話路，臨行回首卻叮嚀。深深海底猶嫌淺，直向金剛水際行。
頌古  其八二 釋道顔
乾峰不用指陳，雲門休打骨董。自然東海鯉魚，築著帝釋鼻孔。
頌古  其八三 釋道顔
南無觀世音菩薩，補陀巖上紅蓮舌。不知成佛是何時，打刀須用幷州鐵。
頌古  其八四 釋道顔
二乘菩薩何年盡，諸佛凡夫早晚休。世情但將公道斷，人心難似水長流。
頌古  其八五 釋道顔
若知天地本同根，終不應來更問人。卻得南泉親指似，等閑花發夢中春。
頌古  其八六 釋道顔
盲聾喑啞接不得，玄沙枉費閑心力。扁鵲盧醫拱手歸，三人俱是膏盲疾。
頌古  其八七 釋道顔
利刀自斷命根，不要依草附木。若有一法與人，永入拔舌地獄。
頌古  其八八 釋道顔
掌中擎白日，舌上覆金錢。壁立爭千仞，毫光徹梵天。
頌古  其八九 釋道顔
世間名利閑榮辱，雲雨紛紛手翻覆。悲歌相繼不堪論，棒頭無眼黄粱熟。
頌古  其九○ 釋道顔
楊岐老人瑣口訣，萬里長城一條鐵。斫牌禪客如到來，不動金槌腦門裂。
頌古  其九一 釋道顔
三腳驢子忒曬好，長放後園教喫草。等閑牽出向人前，踢倒湖南瞎長老。
頌古  其九二 釋道顔
廬陵米價少知音，佛法商量古到今。繡出鴛鴦任人看，無端須要覓金針。
頌古  其九三 釋道顔
後園驢喫草，莫隨言語討。跳上驀腰騎，來往長安道。
頌古  其九四 釋道顔
小魚吞大魚，門上釘桃符。邪魔俱不入，佛法也消除。
頌古  其九五 釋道顔
從來五逆怕聞雷，不似大蟲看水磨。孤峰頂上要同行，十字街頭還共坐。
頌古  其九六 釋道顔
的的當陽句，明明箭後路。著靴人喫肉，赤腳人趁兔。
頌古  其九七 釋道顔
時時日日，日日時時。七顛八倒，孰是孰非。
頌古  其九八 釋道顔
猛虎當路坐，游魚腳底過。不學紫胡老，便打劉鐵磨。
頌古  其九九 釋道顔
船子下揚州，浮萍逐水流。一聲河滿子，千古動悲愁。
頌古  其一○○ 釋道顔
綿州附子漢州薑，最好沉黎出麝香。魯子師僧才一嗅，鼻頭裂破眼睛黄。
頌古  其一○一 釋道顔
十年海上覓冤讎，不得冤讎未肯休。芍藥花開菩薩面，椶櫚葉散夜叉頭。
頌古  其一○二 釋道顔
韶陽一鑒，生鐵餕餡。直下咬破，咦！莫怪相賺。
頌古  其一○三 釋道顔
大海波濤淺，小人方寸深。海枯終見底，人死不知心。
頌古  其一○四 釋道顔
鐘穀不生豆苗，蒸砂豈能成飯。大通智勝如來，一個擔板底漢。
頌古  其一○五 釋道顔
入林不動草，入水不動波。鑊湯無冷處，合眼跳黄河。
頌古  其一○六 釋道顔
舉手攀南斗，翻身倚北辰。出頭天外看，誰是我般人。
頌古  其一○七 釋道顔
拄杖頭邊無孔竅，大千沙界猶嫌小。毗婆尸佛早留心，直至而今不得妙。
頌古  其一○八 釋道顔
鵠白烏本玄，松直棘自曲。清凈比丘僧，卻須入地獄。
頌古  其一○九 釋道顔
破瓶豈復作瓶事，焦種不應生孽芽。如彼虛空盤大子，毛輪垂髪翳開花。
頌古  其一一○ 釋道顔
月裏姮娥不畫眉，只將雲霧作羅衣。不知夢逐青鸞去，猶把花枝蓋面歸。
偈七首  其一 釋道顔
一葉落，天下秋。一塵起，大地收。鳥窠吹布毛，便有人悟去。今時學者，爲甚麽卻不識自己。
偈七首  其二 釋道顔
仲冬巖寒，三界無安。富者快樂，貧者饑寒。不識玄旨，錯認定盤。牛頭安尾上，北斗面南看。
偈七首  其三 釋道顔
一滴滴水，一滴滴凍。天寒人寒，風動幡動。雲門扇子勃跳上三十三天，築著帝釋鼻孔。東海鯉魚打一棒，雨似盆傾，不出諸人十二時中尋常受用。
偈七首  其四 釋道顔
去年寒食後，今年寒食前。日日是好日，不是正中偏。
偈七首  其五 釋道顔
客舍久留連，家鄉夕照邊。簷懸三月雨，水沒兩湖蓮。鑊漏燒燈盞，柴生滿竈煙。已忘南北念，入望盡平川。
偈七首  其六 釋道顔
向上一竅，八面玲瓏。覿面一機，全身擔荷。是則金鍮難掩，非則玉石俱焚。擬議不來，銀山粉碎。總不恁麽，又且如何。是非不掛娘生口，自有旁人話短長。
偈七首  其七 釋道顔
一塵起，大地收。一葉落，天下秋。甲巳之年丙作首，乙庚之歲戊爲頭。
頌古八首  其一 釋道顔
牛頭菩薩面，馬面夜叉頭。不作五逆罪，快樂百無憂。
頌古八首  其二 釋道顔
四海同一家，萬口同一舌。趙州勘婆子，有理向誰說。
頌古八首  其三 釋道顔
罵他還自罵，嗔他還自嗔。戒之慎之，出乎爾者，反乎爾者也。
頌古八首  其四 釋道顔
椎鑼擂鼓轉船頭，席卷波翻喊激流。洗腳上船乘快便，順風相送下揚州。
頌古八首  其五 釋道顔
相罵饒汝接嘴，相唾饒汝潑水。等閑摸著蛇頭，拍手囉囉哩哩。
頌古八首  其六 釋道顔
一錢爲本萬錢利，富不足而貧有餘。換骨奪胎些子藥，輸他潘閬倒騎驢。
頌古八首  其七 釋道顔
騎虎穿市過，把火去偷豬。主人開眼睡，幷舍叫失驢。
頌古八首  其八 釋道顔
臘月火燒山，苦口是黄連。相將歲除夜，竇八布衫穿。大可憐，把手入黄泉。
明道 釋道顔
心如牆壁眼如眉，月餌煙蓑下釣磯。湛湛寒光凝一片，波瀾不犯取魚歸。
與洞照禪人 釋道顔
拔出趙州舌頭，去卻當門荆棘。歸家倒臥橫眠，冷笑奔南走北。
示衆  其一 釋道顔
無用頑皮作氣毬，誰人趯得上高樓。如今潦倒渾無力，輥得行時即便休。
示衆  其二 釋道顔
磐陀石上共安居，水遠山高一事無。唯有多情峰頂月，夜深移影到階除。
贊達磨 釋道顔
五乳峰前，九年冷坐。孤風絕攀，名不敢涴。斷臂嗣芳，賤賣滯貨。螟蛉有子，負之蜾蠃。即說呪曰，類我類我。
自贊  其一 釋道顔
來自三川，應緣兩浙。肩擔華木瓜重擔，肚束馬簸箕三篾。飯齩鐵釘，羹煮木札。要是圓悟見兒孫，喪卻楊歧家法。奸漢多疑，黠兒落節。
自贊  其二 釋道顔
即真非真，是相非相。龜毛拂子，兔角拄杖。自歌自舞，獨吹獨唱。認得師姑是女兒，誌公不是閑和尚。
偈 釋道顔
坐佛牀，斫佛腳，不敬東家孔夫子，卻向他鄉習禮樂。
頌一首 釋道顔
喚似一物非他物，天上天下出還沒。道是無來常現前，道是有來尋不得。說有說無俱妄想，長安大道平如掌。昨夜清寒驚覺時，手爪元來會抓癢。
頌古二十首  其一 釋道顔
七處徵心款便成，推窮尋逐按分明。都緣家賊難防備，撥亂乾坤見太平。
頌古二十首  其二 釋道顔
三十二應不思議，十四無畏如流水。男子身中入定時，女子身中從定起。
頌古二十首  其三 釋道顔
明暗色空不可還，不可還者絕躋攀。夾截虛空成畔岸，一重水隔一重山。
頌古二十首  其四 釋道顔
東西南北捉虛空，海角天涯信不通。力盡神疲無處覓，萬年松在祝融峰。
頌古二十首  其五 釋道顔
根塵縛脫本同源，一處休復六用捐。手把一條紅斷貫，娘生鼻孔一時穿。
頌古二十首  其六 釋道顔
雙劍峰前古寺基，天尊元是一牟尼。時難只得同香火，莫聽閑人說是非。
頌古二十首  其七 釋道顔
七處精研一妄心，更隨三業殺盜婬。身心不是閑家具，前箭猶輕後箭深。
頌古二十首  其八 釋道顔
瞿曇徹底老婆心，見明色發理難任。入鄉隨俗那伽定，佛魔到此盡平沉。
頌古二十首  其九 釋道顔
清凈本然徧法界，山河大地即皆現。性覺必明認影明，眼耳便隨聲色轉。
頌古二十首  其一○ 釋道顔
香嚴上樹口啣枝，手不攀枝腳纍垂。纔開口，咦不答也，又相違。未上樹時道將來，金剛寶劍頂門揮。
頌古二十首  其一一 釋道顔
六門曉夜任開張，家賊難防事可傷。識得家親恩愛斷，更無一物獻尊堂。
頌古二十首  其一二 釋道顔
赤骨力寸絲不掛，凈倮倮兮赤灑灑。浴出低頭滿面慚，爲我說時定相罵。
頌古二十首  其一三 釋道顔
不肯宗師滿大唐，羅山禮拜錯商量。洞山無佛人難措，慚愧巖頭口放光。
頌古二十首  其一四 釋道顔
因我得禮你，窮源須到底。九九八十一，閻羅王是鬼。
頌古二十首  其一五 釋道顔
門外依然雨滴聲，萬般巧說爭如實。平生心膽向人傾，相見還同不相識。
頌古二十首  其一六 釋道顔
將謂衆生苦，更有苦衆生。相見易得好，共住難爲人。
頌古二十首  其一七 釋道顔
聞聲見色非聞見，見色聞聲是見聞。欲得不招無間業，莫謗如來正法輪。
頌古二十首  其一八 釋道顔
聞剗除露布葛藤，不用之乎者也。饒君句下精通，未免喚驢作馬。
頌古二十首  其一九 釋道顔
聞丙丁童子來求火，南方丙丁又屬火。按劍宗師奈若何，是君心下意不過。
頌古二十首  其二○ 釋道顔
聞三腳驢子弄蹄行，兩浙江南秋復熱。西北風霜怯早寒，閉門愁見楊花落。
雜詩 張煒
笙簧世所貴，正調多溺沉。有人懷古心，臨風理瑶琴。一彈秋月高，忽覺開塵襟。或疑澗泉聲，忽作鸞鳳吟。得意自怡悦，子期難再尋。銅壺一枝梅，儘可爲知音。
苦寒二首  其一 張煒
北風吹枯桑，汙注如語汝。牎虗夜少寐，展轉莫寧處。衾裯冷如鐡，凛凛不可禦。家居猶畏寒，何况遠行旅。
苦寒二首  其二 張煒
白雪農家瑞，亦使天下寒。陋巷無饑民，此瑞古所難。上方播春仁，發粟賙饑飡。一飽生歡心，萬户各獲安。
海棠 張煒
楊妃睡未足，西子粧太華。餘妖媚東君，化爲枝上花。嬌羞沁紅玉，裊娜揉春霞。少陵恐添愁，不欲詩句誇。
題夏訓武珪畫牛 張煒
枯木立數莖，斷岸走千尺。旁有牧牛兒，放牛倚拳石。牛閑芳草間，兒倦眠跼蹐。畫手筆入神，淡墨奪真跡。憑誰喚兒醒，落日歸路僻。覺來横短笛，吹斷遠山碧。
游葛嶺瑪瑙寺瞻孤山尊者像 張煒
柳風吹蘭衿，蘚暈識芒履。尋幽古招提，偶識尊者墓。斷碣眠蒼雲，慈容惨香霧。孤山豈無詩，未若壁間句。
虚谷 張煒
虚室既生白，空谷亦傳聲。山翁抱高標，借爲虚谷名。中有如带水，流出心源清。我欲從之遊，臨風濯塵纓。
柯山製墨胡處士求隸字 張煒
有客落魄遊京都，形服差類山澤臞。袖携一紙故友書，來求古隸銘墨模。我方臨池且自娛，觸撥雅興生江湖。坐扣墨法果不誣，出示數餠泥金濡。質模温潤凝龍酥，麝氣酷烈清透膚。浣濯研沼塵滓無，磨動淳漆生金壺。吳牋半幅翻雪腴，碧雲掩冉生兔鬚。豪家有錢貯金珠，誰肯淡好如吾徒。自憐我爲貧所拘，傾嚢盡易令無餘。臨行束擔付獠奴，就索詩句榮歸途。天下具眼不可污，芳名豈借人言沽。
試宣毫 張煒
中山瑞獸久不出，天下筆工徒負名。近聞宛陵獲數輩，束縳管製差專精。携入京師求鑒賞，一見不以他毫輕。呼童滌硯淬瑿玉，催我紙上雲烟生。
買劍 張煒
袖携一劍三尺銛，試與豪士論醜妍。鋒鋩閃爍走冰雪，靶鞘激烈拏風煙。斷蛟截犀挺靈怪，照人切玉光牽聨。昔時歐冶不再岀，純鈎磐郢名空傳。越王苟不遇薛燭，萬户駿馬誰肯捐。物雖有價瑤無價，瑤逢識者逾精鮮。主人得之亦自壯，十襲珍秘輕萬錢。何當佩服卻戎羌，會令沙漠無戈鋋。
辛丑長至 張煒
物意通人事，陽生一脈天。梅雖攙臘破，柳已得春先。襪頌趨時獻，臺雲取巧傳。所須惟飽耳，延頸看豐年。
寄任居士 張煒
師默修禪觀，龍升虎自閒。眼開俱是道，心定亦無山。癭木牀三尺，蓬茅屋半間。錬成真積力，策景到瑶關。
爲徐叔剛賦達齋 張煒
男兒勁正氣，期欲展經綸。場屋求程藝，山林多隠人。學優宜必仕，道在不妨貧。快舉摩霄翮，聮翩立要津。
題蓮峰集後 張煒
奪得蓮峰秀，英名馥邇遐。文章騰氣燄，句律煉聱牙。一梗江湖客，三朝忠義家。欲評清絕處，雪月照梅花。
紙閣 張煒
紙閣新裝褫，青氊喜尚存。翠圓垂彩絡，紅朶粲陶盆。藏密寒無著，融真體自温。夜深誰晤語，花綴短檠昏。
游蔣山 張煒
家世帝王州，鍾山恥未遊。卷書趍幕府，散步入林丘。泉湃懸崖醜，雲閑古樹愁。草堂今在否，更欲展詩眸。
簡耕月 張煒
一犂將暝色，月下自耕耘。爲適能吟趣，非干力穡勤。草芟心地闊，苗揠世情分。莘野如膺詔，新詩就獻君。
辛丑長至後九日其夕大風 張煒
朝家禱瓊瑞，天忽賜雄風。静聽耳轟皷，凍眠身屈弓。把茅吹卷後，矮柱兀揺中。拶曉怪威息，太陽升海東。
過西興渡 張煒
久不到西陵，重來扣便𦫃。眼吞滄海碧，帆卷越山青。路遠人煙盛，官清風浪停。片時登岸口，小立望雲亭。
題浄衆壺隐 張煒
古院無僧住，含情更惘然。綠苔欺破閣，白鳥没飛煙。壺隐遲遲日，筒分細細泉。欄干聊小凭，取次綴詩篇。
騎馬 張煒
陌上騎驄馬，朱纓耀日丹。袖欺鞭竹瘦，靴入𩍐金寒。毳帽兜貂鼠，茸裘織雁團。戎装吾亦可，初不礙儒冠。
題友人深居 張煒
閒中有真樂，深隐向林巒。𠜴竹招山色，栽梅結歲寒。事因貧後少，心到老來安。拾芥取青紫，野人猶畏難。
觀集芳園 張煒
千步入修廊，猶聞碧霧香。風翻宫襭紫，菊染御枹黄。亭宇丹青老，笙歌歲月長。上皇臨幸少，書圃自翺翔。
謁和靖祠 張煒
先生遺隐跡，年古路荒凉。鶴喚詩魂去，梅留姓字香。孤山應似舊，薦菊謾流芳。翻作西湖夢，騷人爲斷腸。
題心遠别墅 張煒
聞說藏修所，憑山更接溪。百花攙序發，萬竹剪雲齊。地勝塵無染，廛居俗正迷。二王詩絕唱，何用我留題。
舟離和州别史君 張煒
眷客留連久，分携各惘情。艣摇江水碧，城凸曉烟明。衣薄寒先覺，心平浪不驚。鍾山青在睫，歸興逐雲生。
謙齋席間贈苔磯 張煒
因合謙齋飲，新編得細哦。髯掀天地闊，足歷水雲多。才敏逢青眼，家成隐翠蘿。近聞詩債盛，老退欲停戈。
訪劉山人隐居 張煒
步入山回處，茅櫩隐士家。遠峰奔渇驥，曲徑裊修蛇。純翠千莖竹，交紅一架花。客來費清供，汲水自煎茶。
春晚郊行有懷 張煒
行春車馬漸無多，閒步郊原玩物華。已角未腴陰徑筍，似香非韵别籬花。子規饒舌空催客，蛺蝶貪遊不戀家。常記湖邉同詠賞，歸鞍扶醉月籠紗。
冬至 張煒
冷笑書雲上魯臺，乖祥俱向眼中猜。陰逢剥處自陽復，否到極時須泰來。霜剪草茸寒欲斷，日烘梅粉暖全開。吾儂喚作尋常事，坐看兒童拜節回。
學吟 張煒
騷豪矢口便成詩，全異推敲鍊句遲。一字下平揺不動，數聨生就稳難移。池塘春草英靈處，水月梅花頴悟時。我亦學吟功未進，每將此理扣心師。
題六和塔秀江亭 張煒
秀江亭上駐吟懷，苔蘚軒窗四面開。潮怒挾風吹海立，櫓聲揺月下天來。浮漚世事等出沒，泛梗羈人幾去回。待寫篇詩紀游跡，路迢不奈馬頻催。
雪窗自西陵以新詩竝水仙見惠 張煒
洛浦風流幾隔年，江南重見色依然。根從埜卉同分品，香與梅花可並肩。葩白中黄饒藴藉，臘梅春暖肆芳妍。殷勤併挾新詩送，領略丰姿夜不眠。
餞友人赴靖州通道尉 張煒
竹風荷氣約朱明，路入渠陽暑尚清。馬耳蕭蕭懸墮月，鷄聲喔喔勉修程。何拘梅政誇年少，即泛蓮漪贊老成。莫把西湖浪吟筆，楚山空闊更關情。
題友人自方家峪遷居北山棲霞嶺 張煒
素喜華居逼禁闉，北山何事又移文。來依岳麓千章翠，閒卻南屏一片雲。招月詠梅君自樂，煮泉瀹茗客同分。未隨燕雀伸忱賀，先剪溪藤述寸芹。
游洞霄棲真洞 張煒
筍輿揺兀到山前，就宿棲真古洞天。老木倚風清鶴唳，濕雲拖雨護龍眠。塵凡夐岀幾千仞，足跡經由已半仙。到此豈容閑詠筆，重來知復是何年。
題可山梅花巖 張煒
高人深欲買山居，常辦栽梅養鶴圖。喜有名園鄰水月，不妨清夢憶江湖。羲之坦腹應相愛，和靖掀髯足自娛。旦夕杖藜須踐約，錦囊先束付奚奴。
題童宰盤隐 張煒
才了花陰入要塗，暫時歸去友樵漁。遠山數筆意不盡，流水一泓清有餘。我輩愛吟懷退步，誰人得計肯閑居。古梅樹下三間屋，深掩柴門静讀書。
歸畊 張煒
紆青拖紫信天緣，才說歸畊自樂然。二頃良田供活計，一鉏風雨飽豐年。妻條桑葉催蠶起，兒脫莎衣傍犢眠。不是此心甘隐退，爲貪農隙理殘編。
援藤 張煒
援藤穿蘚扣雲扉，清足高標顯翠楣。風月任隨時事改，江山不被世情移。雖無白酒留君醉，卻有青編可自怡。朱紫紛紛徒說貴，隐居真樂幾曾知。
桂 張煒
癡兒緫向月中求，不信人間賸有秋。萬點盡垂金粟顆，一枝宜上玉搔頭。清香已壓龍涎倒，墮蕚宜將蟻醑浮。吟得詩成對花舉，不須招客費賡酬。
簡任新恩 張煒
自别梧姿二十年，情親何暇雁傳箋。深疑楚澤蟠胸次，不放吳霜點鬢邉。我憶花間聽樂府，君嗟柳下度吟鞭。于今又遂啣杯樂，湖海相逄豈偶然。
寄武岡宰宋雪巖 張煒
柳下分携鬚影蒼，好風吹夢過都梁。諸蠻帖化花陰静，一騎飛塵薦墨香。書就幾曾逢驛使，公餘應不冷奚囊。雲情鶴態元如舊，應倚株梅憶錦鄉。
謝朱高郵惠湛盧詩集 張煒
門掩飛花欲曙時，起來忽接湛盧詩。清新盡奪冰霜氣，婉麗渾無脂膩辭。題品江山今已了，登庸廊廟不宜遲。高沙父老休專惠，宣室今興夜半思。
寒月郊居 張煒
心遠郊居閒亦勝，磚爐紙閣類僧房。倦抽樂府翻吳韵，獨對騷經味楚羌。句到奪將袍錦赤，功成消得带金黄。相逢毎惜芝蘭種，猶在瀟瀟水竹傍。
再遊玉泉觀金魚 張煒
曾見金鱗已十年，重來鬐鬛尚凄然。忍從鰕蠏常爲侣，好作蛟龍飛上天。古木聳雲尊梵宇，靈源疏滴潤農阡。商霖已得真賢佐，旱暵何勞籲玉泉。
謝友人惠筆 張煒
翰墨場中浪得名，近來研席愧塵侵。紫懷心素鋒鋩健，紅束腰身管套深。珍重故交分數種，勝于埜老獲千金。便當拂繭晴窗下，賸寫新詩倩鶴吟。
湖上次韵 張煒
湖邉舊好即潘楊，惜不同舟艤岸傍。竹葉肯陪三揖醉，荷花分受一襟凉。雪壺色浄冰心爽，金縷歌停玉骨香。客散樓臺收晚照，獨看西子學吳妝。
宿洞霄虚白房 張煒
列岫宗奇觀，藤蘿結翠門。隔巖龍喚雨，雲走半牎昏。
懷玉山人過越江 張煒
玉石紛紛嘆混淆，君今懷璞在吟袍。快帆聞指西陵去，識眼相逄價自高。
鞦韆  其一 張煒
吾今兩鬢已成絲，毎毎逢春獨自悲。最恨鞦韆無力上，風流不比少年時。
鞦韆  其二 張煒
綵索高懸錦柱頭，女郎花下競風流。垂楊影裏曾窺見，飛起嬌紅一點愁。
賦竹宫羽人芸谷 張煒
昔年摘葉更尋枝，踏遍山巔與水涯。今日華陽親薦得，玉苗仙草映靈芝。
觀王氏山亭舊基 張煒
山亭礙月不容留，拆去危基立故丘。落日倚笻舒望眼，片帆鈎破一江秋。
書向耐軒 張煒
薌林一譜傳清白，以耐名軒更出奇。修竹護牎梅夾路，歲寒消息獨君知。
翠微亭 張煒
萬木輪囷卧歲寒，一聲啼鳥應空山。興來小立危欄畔，身在碧雲霄漢間。
知果寺參寥泉 張煒
破屋伶俜斷碣横，剥苔彷彿見題名。自從人去西湖後，一掬寒泉便不清。
鷗鷺世界 張煒
閒飛蘆葦疑成序，獨立菰蒲似不群。愁思無邉煙水闊，畫家詩境合平分。
謝瑜首座寄黄龍茶 張煒
寄我黄龍茗一圭，旋烹竹雪試新奇。地爐火軟湯初沸，先約梅花小賦詩。
窗底 張煒
日炙虗窗暖欲春，窗前椒蕾破梅英。朦朧困眼看書倦，驀聽蜂兒撲紙聲。
巖桂 張煒
天街清曉似香林，壓擔秋花塞市心。緫被時人低價得，葦簾茅屋盡黄金。
題問坐主梅隐 張煒
萬點春風吐白雲，孤芳繞屋占雲根。幽閑中得幽閑處，暗水流香緊閉門。
竹所 張煒
數幹當櫩眼便青，翠陰千畆况爲鄰。休貪冷地閑風月，好作清朝勁節人。
書雲萍錄  其一 張煒
聚若浮萍散若雲，江湖姓氏搃相聞。何煩爵里重鋪叙，只倩梅花舉似君。
書雲萍錄  其二 張煒
傑閣峥嶸據柳灣，段侯江令夢魂間。我來不問興亡事，傲立薫風看蔣山。
試翁壽鄉貢餘墨 張煒
萬杵煉麋揺夜月，一圭分劑割晴雲。雪腴半展陶泓浄，改罷新詩寫贈君。
贈製墨羽人葛太玉 張煒
回公膠法不輕傳，太玉知機合伴仙。安得翠雲蜚象管，書邀風月上蠻牋。
寄簡崇禧司徒高士 張煒
袖惹天香隐故廬，一山猿鶴伴清虗。有人來叩神仙訣，就剪晴雲問起居。
花飛 張煒
花飛梁苑春消後，月落秦樓夜斷時。一點不如歸去恨，阿誰說與杜鵑知。
簡趙真休 張煒
曾向詩壇奪錦袍，至今湖海誦風騷。何如放下渾無事，句不驚人意更高。
繳回友人轉示詩卷 張煒
拾得驪珠不秘藏，来尋識眼共平章。臨風一盼留書架，夜夜豪光射竹房。
贈梁彌仙 張煒
笑側華陽一幅巾，碧眸蒼鬢貌如春。羅浮洞裏通勾曲，疑怪相逢似故人。
雪窗惠海棠 張煒
驅奴分送海棠花，裊娜枝頭剪碎霞。插向銅壺當愛惜，且留春色在吾家。
題適安隐居 張煒
蘿蔓紉巖竹翳閭，天然幻出隐人居。客來欲問山中趣，掛壁絲桐插架書。
試童巖野墨 張煒
杵麋烘麝様新翻，蟾玉輕磨漆未乾。合走春風供化筆，肯隨清譽到詩壇。
書和靖故居 張煒
童鶴饑癯古屋低，孤山猶憶數聨詩。先生更有清高處，未必梅花盡得知。
小池 張煒
恰恰方池款竹齋，風揺窗扇掩還開。無端半夜疏荷雨，更带秋聲入夢來。
題村居  其一 張煒
村居何識見時節，春去春來自一年。誰與兒童話寒食，也將楊柳插門前。
題村居  其二 張煒
數舍茅茨簇水涯，傍簷一樹早梅花。年豐便覺村居好，竹裏新添賣酒家。
馬塍 張煒
水拍田塍路半斜，悄無人跡過農家。春風自謂專桃李，也有工夫到菜花。
薦菊泉 張煒
近來湖上風光改，古蹟三賢亦就遷。獨有菊泉能定力，歲寒堅守此山前。
殊聖寺 胡權
不是等閑到，須知會合稀。水行清骨髪，雲臥冷裳衣。桐掛秋陰薄，松寒露氣肥。共吟有佳致，何苦只言歸。
偈二首  其一 釋曇玩
汝有一對眼，我也有一對眼。汝若瞞，還自瞞。汝若成佛作祖，老僧無汝底分。汝若做驢做馬，老僧救汝不得。
偈二首  其二 釋曇玩
我無長處名虛出，謝汝殷勤特地來。明因無法堪分付，謾把山門爲汝開。
送侄子靖還九經堂 晁謙之
少師睦宗族，譽望四海尊。具載涪翁詩，凜凜英氣存。我方繼先志，愛汝賢弟昆。郊天均霈澤，延賞光子孫。適當強而仕，青衫拜君恩。命駕易千里，玉麟共清樽。半年悅清話，膏車遽還轅。軒昂意氣雄，下視鵬與鵾。我今歸興濃，倦遊懷文園。送別已凄斷，握手何忘言。九經在踐履，勤勞窮淵源。勉爲門戶計，無使群議喧。行輕則招憂，世事難重論。勿貽內舉羞，同姓古所敦。
南巖 晁謙之
南巖夫何爲，山作天倚盖。山南谿山複，飛頂壓其外。當空横廣頟，架屋喉舌內。嘗聆釋氏說，仰覆各世界。千間未可著，五畆良不隘。清泠氣射人，熱惱從此潰。崖奔木疏瘦，谷逺鳥幽怪。朅予與二子，高興偶相戒。松舟下清江，毛髪數鰕蟹。籃輿上峻嶺，幢節望杉檜。李侯勳門胄，文彩山作繪。趙君儒林孫，嫮美蘭結珮。不爲城郭遊，繼此是于邁。寧知老逾拙，意在精力退。得居溪南山，食飲與山對。夔魈入奥穾，雲雨出紳襘。顧此誠未逢，欣然與心會。彭湖兩崖蹙，泉作一線霈。禪月古臺空，靈境自明晦。平生所驅使，詩酒俱好在。天涯得吾侣，物外從所快。便欲登赤城，一觀天宇大。
送謝開之 陳相
翩翩旌旆蔽長川，滿目秋光重黯然。老淚曾向人落，離愁聊復爲君先。赤城舊欲謀三窟，白首還容受一廛。歲晚田家足還往，隻雞斗酒得周旋。
題大洪山 楊逴
隨州西南多群峰，爭高競秀無終窮。衆山迤邐漸行盡，始見獨尊惟大洪。
句 楊逴
前年蹭蹬一麾出，乃得憑軾漢水東。
題寶積寺 方雲翼
暫脫塵闉馬足埃，僧窗高臥白雲堆。青山影裏春酲解，黄鳥聲邊午夢回。坐懶且推書冊去，吟清時喚茗甌來。要知門外無車轍，十日新生一逕苔。
句 王以詠
劍水落霞晴熨綠，衍峰新月夜梳鬟。
戲題河豚 嚴有翼
蔞蒿短短荻芽肥，正是河豚欲上時。甘美遠勝西子乳，吳王當日未曾知。
和方廷實見贈 王晞韓
誰憐定遠不生還，驛騎翩翩出漢關。未肯西風回馬首，要傳飛檄過千山。
咏鷺鷥 邵棠
如鷴非鶴自精神，天地江湖快爾生。既不鵑吟因甚瘦，何嘗食素也能清。隨身釣具去無計，到處畫圖来便成。見說得魚歸較晚，蘆花灘上月偏明。
贈山庵高士 邵棠
山带寒流無俗聲，通樵一徑鎖清陰。幽人飽臥西風裏，並午醒來黄葉深。
梅 邵棠
破荒風信到花英，標格孤高畫不成。萬古色專天下白，一生香在雪中清。羅浮松月關幽興，野路梨雲散曉情。我欲重來竟題墨，莫教吹動玉簫聲。
聞笛 邵棠
蓑笠相從老故丘，斷橋流水護深幽。竹簫吹落黄昏月，詩與梅花一例愁。
春山雨中聞笛 邵棠
餘寒欺酒不成醺，轉覺供詩景物新。篛笠带歸山路雨，竹簫吹老隴梅春。田君泉石閑招隱，顔子簞瓢自食貧。莫詫柴門回俗駕，東風不受庾公塵。
托宿孤山道觀 邵棠
弊裘相伴宿煙霞，燒藥餘香戀碧紗。客裏不知春幾許，起來和月數梅花。
苕溪道中 邵棠
上苑啼鶯春事休，吳中山水暫淹留。黄梅時候千門雨，老麥郊墟一望秋。村熟香醪清入脭，庭存脩竹舊封侯。數聲牛笛長亭暮，試把羈情問馬周。
地偏 邵棠
地偏塵俗少，屋近往來頻。濁酒有妙理，好山如故人。竹多翻礙月，樹老不爭春。冷看繁華事，他時一聚塵。
江皋見菊 邵棠
往事東隨縠水流，詩人虛負一番秋。黄花不入淵明興，流落西風古渡頭。
湖山把菊 邵棠
少時歡笑已無緣，只有清閑守暮年。目斷遙山青不了，手挼黄菊興悠然。蘭芽春暖供吟佩，蘆葉秋深隱釣船。箇裏生涯元自好，莫教姓字達凌煙。
山傍廢宅 邵棠
水沒溪痕不見沙，小橋分路入山家。一庭野景無人管，時倩東風掃落花。
隱居 邵棠
結屋水雲村，車塵不及門。坼花春有力，度砌月無痕。墨带新題濕，醪因旋漉渾。紛紛名利客，誰解悟孤豚。
懷隱居 邵棠
玉堂蕭散古臞仙，一謫因循不記年。花落東風閑不掃，鶯啼曉日醉猶眠。買山僅了種瓜地，把釣因乘載鶴船。獨立風騷無着處，朗吟聲過亂雲邊。
閑居 邵棠
篆香宿火度爐灰，簾佩聲驚午夢回。門徑長閑留鶴守，基機不洩任鷗猜。淵明歸計松三徑，畢卓生涯酒一杯。南陌黍田秋正熟，飯牛歌裏共徘徊。
閑居 邵棠
脩林闕處見溪山，地隔囂塵居易安。起早多因啼鳥喚，惜春細數落花看。世無機事鷗盟在，門掩灘聲鶴夢闌。政坐清幽聞牧笛，一聲吹斷碧雲寒。
新居成呈劉君玉殿院 邵棠
履道坊南竹徑脩，綠楊陰裏水分流。衆賢買得澄心景，獨我居爲養老秋。若比陳門成已僭，苟陪顔巷亦堪憂。無端風雨雖狂暴，不信能凌沈隱侯。
回舟石壁書感 邵棠
熏風入佩舞翩翩，不到林泉二十年。鍾歇恐驚巖豹隱，水流不動石牛眠。野橋風月詩愁裏，客路光陰歸鬢邊。長笑一聲煙雨暝，書堂喚起貫休禪。
吟窗 邵棠
獨坐吟殘幾度春，小窗元不受塵昏。夜深村落無更點，只把梅花記月痕。
訪僧可堂 邵棠
解裝歇馬訪高僧，門掩東風日又曛。入定不知禪外事，任儂敲碎北山雲。
托宿方山余庵 邵棠
世上飛塵不到山，蕭蕭佛屋兩三間。老僧飽玩松花月，春去春來意自閑。
道經柘溪靜林寺 邵棠
青山萬疊倚晴空，中有招提一徑通。衲子不關塵世事，黄花紅葉共秋風。
萬松嶺老僧 邵棠
佛屋三間破冷開，半通雲氣半蒼苔。行人莫問僧年紀，嶺上喬松是手栽。
上巳散步匯東 邵棠
江皋過雨弄晴暉，水滾桃花去似飛。今日已成曾點服，舞雩風裏带春歸。
屏山夜雪 熊彥詩
夜深寒妥帖，前村人斷絕。何許小茅茨，開門滿山雪。
句 熊彥詩
湘裏難爲別，湘江易得秋。
江上 董穎
萬頃滄江萬頃秋，鏡天飛雪一雙鷗。摩挲數尺沙邊柳，待汝成陰繫釣舟。
題趙質夫艇齋  其一 董穎
畫舫風流六一翁，君分小樣過江東。擁袍坐對舒波月，不減披簑雪浪中。
題趙質夫艇齋  其二 董穎
瘦竹吟風橫笛處，叢蕉著雨打蓬時。錦鱗只向銅盤釣，鳙比松江似更奇。
宿葉陂用前韻 董穎
別業松間八九椽，何宜清夜對床眠。飛流濺沫知何處，環珮餘青到枕前。
題龍巖居士墨梅 董穎
龍巖戲墨作橫枝，韻勝何妨不入時。黑霧玄霜遮縞袂，玉妃謫墮畏人知。
題舫齋 董穎
措顧蛟龍鼉宅九衢，誰能經濟運雄圖。先生道義爲舟楫，可但三江與五湖。
寄題楊德辰清隱堂借至游老人韻 董穎
楊郎丘壑尚，草堂脩竹林。去郭十里近，而無車馬音。鶴怨不應聞，鷗盟政爾尋。九畹蘭荃富，三徑蓬蒿深。窗間焦尾曲，聊答清風吟。英英彼白雲，出岫得無心。淵明既容膝，那復歷嶇嶔。狂夫十年狂，客鬢吳霜侵。因君發深省，杖藜合從今。寄傲有餘地，不妨成盍簪。
次韻文約贈行 董穎
歸買農疇一飽休，烏鳶儲肉且身謀。扁舟欲趁晚潮發，別袂莫煩樽酒留。松菊有情供好夢，氛埃無賴犯征裘。明年驛使相逢處，還折梅花寄我不。
呈澤中明府 董穎
能延倉卒客，不以在亡辭。錯倒蔡邕屣，初無匡鼎詩。病多殊怕酒，算少敢談棋。願見纖纖玉，輕紅擘荔枝。
旅中追和微之韻示詹次山 董穎
日近長安遠，風高易水寒。畏途君莫問，何啻上天難。
賀曾修撰帥江陵  其一 董穎
控蜀連吳最上流，清時詞伯拜元侯。駸駸和氣隨千騎，籍籍英聲慰十州。士識朝宗方定價，客依劉表祇銷憂。三朝開濟元勳後，蟬冕還應映黑頭。
賀曾修撰帥江陵  其二 董穎
荆州刺史蘇州似，可但超然五字詩。試問清香凝寢處，何如夜雨對床時。風流雲散心方折，月落參橫角更悲。堂下爲公理脩竹，琳瑯他日照幽姿。
賀曾修撰帥江陵  其三 董穎
大府山河壯，嚴城鼓角雄。先聲消鼠輩，善頌到牛童。八境風煙上，千篇咳唾中。鼇頭聊爾耳，歸覲大明宮。
賀曾修撰帥江陵  其四 董穎
化蜀歸來欲醉吟，君王又起福淮民。旌旗光動遲遲日，鼓角聲傳盎盎春。風采十州安撫使，典刑四海老成人。屯田小試營平策，蚤晚論思從紫辰。
賀曾修撰帥江陵  其五 董穎
麟符虎節爛龍光，勢重侯藩壯帝鄉。那復謝玄將淝水，政煩汲黯守淮陽。咄嗟萬戶無窮惠，清凈三州已試方。餘事不妨哦妙句，韋郎韻勝寢凝香。
句 董穎
雲壑釀成千嶂雨，風蘋吹老一汀秋。
濯纓石 吳元美
杖履叨從五馬行，山翁醉舞樂昇平。昨朝臺上觀垂釣，今夕江邊伴濯纓。瘴水東流頭半白，仙山南望眼雙明。他時誦得使君句，絕似寒潭徹底清。
都嶠山 吳元美
群巒環翠繡江隈，八疊中峰洞府開。劍戟香爐空際列，馬鞍兜子上方排。煙籠丹竈鰲擎穩，雲蓋仙人鶴駕來。觀此寶玄真勝境，何須航海覓蓬萊。
題早春亭 吳遵
百里桑麻雨露同，溪山無地不春風。東風若問春來處，盡在門前桃李中。
龍潯山 吳遵
危亭瞰碧虛，縹緲青林薄。坐久人不知，衣上雲光落。絕構臨層霄，虛窗動元氣。晨興蒼莽間，諸峰在平地。
題釣臺 李誼
姜居渭水爲周相，嚴隱桐江不漢臣。試把二公較名節，誰知總是一絲綸。
題延慶院 李經
桐柏分奇對郡樓，括蒼真隱翠何尤。幽人選勝近龍穴，野客忽來忘虎丘。溪戶便將塵事隔，雲房曾遣宦情收。灰心到此方高尚，好學遺民結社遊。
瑞泉庵 蘇欽
當年正覺此韜藏，巖穴于今尚有光。特特捫蘿訪遺迹，龍神何事報支郎。
聽雨軒  其一 蘇欽
曾買江天著釣船，夜深波浪拍船舷。祇今耳畔聞風雨，恰似當年逢底眠。
聽雨軒  其二 蘇欽
身外無窮百不聞，算沙活計亦慵論。齋餘閑倚蒲團瞑，只有溪聲落耳根。
山口曉望 蘇欽
喜鵲寒鴉噪晚田，山前茅舍起炊煙。小橋敗葉風頻掃，斜月平蕪犢自眠。
春日三會閑行  其一 蘇欽
風搖隴麥東西浪，春入郊原遠近花。閑趁溪流到村曲，斷垣喬木兩三家。
春日三會閑行  其二 蘇欽
溪上橫崗一道斜，成行鴛鷺落平沙。竹籬茅舍林中見，彷彿孤山處士家。
九座山中即事二首  其一 蘇欽
紅藥青綾心已灰，且從開士宿招提。半窗白月爐煙斷，楓葉蕭蕭烏夜啼。
九座山中即事二首  其二 蘇欽
攜僧緩步聽溪聲，課僕疏筠出翠屏。泉石膏肓吾自許，餘生應不愧山靈。
穹石堂 蘇欽
新堂良佳哉，前山羅萬戟。中有倚天石，玉立破深碧。異時老夕郎，直道衆讒咋。不種南山豆，聊卜輞川宅。舉頭得佛觀，喜甚幾折屐。名加一字褒，價重連城璧。忽騎箕尾去，勝概墮岑寂。乃孫丘壑姿，結屋踵前迹。時呼名勝流，談觴閱晨夕。向來富貴人，搜索徧山澤。舳艫蔽江淮，斧鑿巧鑱刻。屢聞揮橐金，所得僅雞肋。誰能燕坐間，領略在几席。要知此段奇，自是天所惜。吾生事幽討，佳處皆足歷。是中一延睇，破覺慰平昔。會須買東鄰，來作堂中客。公乎肯見容，斯言當不食。
游靈巖 蘇欽
高峰峭壁近江城，曉日浮舟蕩漾明。並峙幽巖雲外邃，朋來嘉客坐間盈。泠泠迸石甘泉洌，馥馥襲人和氣生。此景此遊俱勝絕，詩壁仍仰萬人英。
句  其一 黄徹
江干食息呼扶老，木末攀緣訝宛童。
句  其二 黄徹
但遣一枝居巧婦，不殊大廈賀嘉賓。
句  其三 黄徹
圓冠思得多于鯽，刻木惟宜少似彪。
句  其四 黄徹
就舍勿令人避席，渡江莫與馬同船。
黄檗覽秀閣和韻 黄祖舜
飛閣凌雲翠，幽尋一徑微。峰巒長競秀，煙水莽相圍。景色塵囂外，詩情領略歸。標題屬大手，價重勝留衣。
周侯德政謠 曹粹中
侯育我兮明淳，民感侯兮慈仁。築河碶兮水粼粼，開池井兮水沄沄。我農耕兮河之漘，我農耘兮泉之濆。土田膏兮稻如雲，歲功成兮德澤均。以食以餐兮，子孫詵詵。歌侯之勳兮，頌侯之勤。頌之勤兮，歌侯之勳。
無題 田如鼇
投曉憑高霧滿天，直疑和氣釀豐年。殷勤北客還知否，不是南來有瘴煙。
存目 田如鼇
詩題：題米暉司馬端衡詩意卷首句：萬頃長江水接天。
題度門寺 田如鼇
山到秋來骨更奇，看山尋徑步逶迤。樓臺半與雲相亂，鐘梵時因風自移。萬卷生涯書可載，一身老去髪先知。我來尚想諸賢在，綠竹堂前壁上詩。
普惠院勸農 陳致一
青麻幪幪近人長，小麥青青大麥黄。令尹出郊聞好語，春來喜有半年糧。
弄水亭 陳師孟
新看滕閣舊遊句，又見池亭弄水吟。千古才華少人敵，一生風韻爲情深。向時行樂穠桃恨，此處重陽對菊心。昨夜清溪明月裏，想君靈魄未消沉。
潭州 劉昉
上天甲子慶昇平，春到瀟湘倍有情。白璧當天千里共，紅蓮照夜萬枝明。
句 劉昉
隋物尚餘雙鼎在，唐人猶有八詩傳。
防風廟 章傑
弭楫山水縣，驅馬東南隅。候當溽暑至，乘涼出郊墟。曉月醒魂夢，輕颸動襟裾。氣爽體自輕，縱意馳坦途。俄然遠囂塵，平野釃青渠。突兀見廣殿，解鞍試入趨。厥祝唯防風，廟貌侔王居。槃杅殘椒糈，惆悵走鼪鼯。像設匪豐碩，胡能骨專車。媲以二小君，宥坐五丈夫。壯者黝而武，少者美且都。所被皆甲胄，所執皆予殳。列侍立衆鬼，昂頭競睢盱。我欲諏本因，遺民孰與呼。袪服立廡下，亟詢乃淫巫。指數爲我陳，其辭誕以迂。吾聞夏后氏，經啟良勤劬。澤水戢大患，巡狩徧中區。稽山考制度，軌物示宏圖。冕弁拱黼座，玉帛羅庭除。群臣並奔奏，臣職當罄輸。如波朝滄溟，混混川流俱。於時獨此侯，後至行趦趄。天王赫震怒，蕭斧命顯誅。其後越千禩，吳越相吞屠。山隳出巨骨，睹眎咸驚呼。使軺聘上國，徹俎咨真儒。先聖與辯說，門人著於書。愚生邈三季，復歷千載餘。管窺偶致疑，鄙抱思略攄。王制重述職，期會誠難踰。川途或淹阻，馳驟有疾徐。推誠不逆詐，大度宜納洿。尉佗怠朝貢，漢庭方剖符。劉濞稱內病，几杖賜勾吳。矧在先王時，憲令期簡孚。貶爵與削地，輕重分差殊。迨至三不朝，六師始誅鉏。薄乎後期罪，何至絕頭顱。文命敷四海，祗德垂典謨。班師遠格苗，下車親泣辠。奚獨汪芒氏，遽忍加金鈇。吾觀此邑壤，如環盡崎嶇。左方小類玦，衆流復縈紆。意彼漆姓君，繼世居封禺。負固資險阻，勇悍由魁梧。虎視遠京邑，狼貪生覬覦。清蹕來海嶠，神兵衛龍輿。勢窮力已屈，席藁往自拘。士師有常刑，明罰詎可逋。異哉雄偉姿，恃以喪厥軀。羿奡不得死，斯人殆其徒。犀角裹象萬，終然被醢葅。長狄正俗類，伯也爲僑如。舂喉逢富父，埋首當子駒。諸國近剿滅，鄋瞞無遺孥。斯事足可證，斯理諒非虛。夫子作春秋，近詳遠則疏。隱威事已略，廤茲姓氏初。繁簡據舊史，疑信戒厚誣。或譏陷刑戮，尸祝真諂諛。答云無輕議，在禮存楷模。黄能遭亟死，祀典其捨諸。侯雖犯天憲，私惠曾霑濡。束手赴棘水，靡煩動戈戵。一國實被賜，重恩誰敢孤。春秋薦蘋藻，抱送嘈笙竽。血食庇此方，永世終無渝。
句 王揚英
礨胸澆酒遣，洞腹曬書眠。
上烏程李明府 蔡絛
兩鬢憂民半欲絲，此中能政動神祇。河陽花發春風滿，單父琴調晝日遲。直操已爲松柏許，貞心不逐歲時移。鳳雛驥子生有種，已是庭前玉樹枝。
隆慶 楊椿
坤地厚鼇背，艮山比犬牙。雲根生夜雨，石刃湊朝霞。蜀國關防壯，巴山道路斜。
雲穴山居 閻彥昭
著我閒身短短籬，青山一角壓書帷。黏碑摹得古人帖，塗壁續成前日詩。有約看花傾竹葉，欲談揮塵折松枝。偶然樂意相關處，忘卻秋霜上鬢絲。
詠竹 徐庭筠
不論臺閣與山林，愛爾豈惟千畝陰。未出土時先有節，便凌雲去也無心。葛陂始與龍俱化，嶰谷聊同鳳一吟。月朗風清良夜永，可憐王子獨知音。
和吳謹微遊仙都五首  其一 許尹
仙都蹤跡想遺書，我欲歸時更問途。忽得新詩如見畫，山蹊野徑不須迂。
和吳謹微遊仙都五首  其二 許尹
山中鶴怨無尋處，洞口雲歸未得歸。憶著仙都舊時路，石梁苔澀履痕稀。
和吳謹微遊仙都五首  其三 許尹
玉貌仙人老不癯，世間榮辱此中無。煙雲昨夜微銷鑠，似怪題輿車騎都。
和吳謹微遊仙都五首  其四 許尹
黄帝得仙從此去，鼎湖傳說幾經年。龍髯墮地成春草，直到如今不上天。
和吳謹微遊仙都五首  其五 許尹
桃源歸路凈無塵，只是當時避世人。仙事茫茫類如此，鼎湖轍跡恐非真。
朝陽巖 許尹
漫作游仙去，靈槎進晚涼。懸巖迷日月，倒影浸瀟湘。風滿征帆過，雲歸度鳥忙。相忘物外趣，時許棹相將。
謝士特餉櫻桃 李處權
今年客閩中，春山亦花鳥。時果次第熟，風露枝裊裊。含桃品居最，朱實若自表。高人肯見分，厚味未覺少。絳囊敢鬬荔，木蜜虚名棗。多食顔自駐，此語聞本草。翩翩出谷鶯，啄取定先飽。故園當此時，行樹映池沼。散火耀隅隈，灼目看未了。翳葉色逾深，纍顆核更小。園人挈筠籠，銀甲摘清曉。勻圓入彫俎，擬借麻姑爪。擇佳間留玩，引杖日數遶。煙塵坐流落，魄斷首空矯。
贈劉至道 李處權
性静乃可琴，德常乃可醫。二事人所難，而子能兼之。好古身則潤，活人功不貲。未媿孫思邈，何慙鍾子期。俗眼多重輕，世態工瑕疵。自視無所嫌，安行復何疑。子有賢舅氏，聞名四方馳。勉矣歸問津，沛然有餘師。
贈彭表臣才臣 李處權
我交半天下，頗接金石友。相逢便論心，已别更迴首。三年厄兵火，水陸東南走。風餐近波浪，露宿薄林藪。廬陵信名邦，昔賢猶見取。水南遇彭子，門巷似無帚。胸中有涇渭，如鏡不受垢。呼兒具盃盤，物物皆可口。新青擷嘉蔬，大白釃旨酒。使我忘身世，不復問升斗。茫茫四海內，二子可與久。我昔當少年，擺落謝紛糾。老來齟齬事，在十常八九。尚倚筆鋒勁，恃此或不朽。飄零欲何歸，故國生藜莠。無乃造物意，窮途一假手。丹楓作初寒，客袂不掩肘。冥冥甲子雨，山遠似無有。試問夜歸舟，網中得魚否。
同吕倅小飲 李處權
一日不作詩，已覺神不王。一日不飲酒，更苦舌本彊。梁王自墮馬，賈傅恨無狀。寥寥千載後，有懷意誰諒。夫君出世家，偉一魁三相。人物方輩出，事業雅相尚。笑我守丘壑，蹤跡更漫浪。尚餘杯中物，足以助豪放。相逢傾五斗，老子未多讓。
送嘉仲兄赴永康宰 李處權
我兄如瓊林，皎皎塵滓外。不從門地初，便許人物最。裁詩陶謝流，射策晁董輩。欬唾落人間，一一珠無纇。群居款名理，澡雪賴箴誨。坐我琅玕林，清風長十倍。誰令困小官，寸進而尺退。前年宰滎澤，與古能吏配。兹入山水國，牛刀欽益淬。穏借一帆風，開濤上鯨背。獨憐藐然孤，厭逐兒童隊。夢想在東南，浮雲寄心會。定不俟瓜及，歸奉明光對。猶當念奇窮，寂寞將把耒。
右司公致書顯上人并遺楮衾詩以贊之併簡都公 李處權
緇徒中有人，籍甚初與顯。是非不掛口，好惡不入眼。終日但怡怡，言行無可揀。外相示枯槁，風味殊不淺。初公如鶴長，昂藏誰得管。今秋忽坐脱，山立不少偃。顯公方晏如，隨緣自舒卷。平生三事衲，夏燠冬不煖。大雅右司公，國器乃瑚璉。頗敦方外契，淵明亦親遠。道術久相忘，書來叙繾綣。一被直千金，溪簾浄冰蠒。邀我置香茗，撫玩不忍展。而我在家僧，業習盡鉏剗。琴書不療饑，拙生良可莞。未識韓荆州，不敏懷媿赧。向來袖漫刺，到門不及款。音問復後時，當蒙貸疏懶。公如驥騰驤，我類鼈跛蹇。出處固不同，投分悵已晚。明年壑源春，驅車望雲巘。載醪問奇字，從公定忘返。
溪晴獨釣 李處權
霽景如發蒙，幽人事臨眺。山明乍開屏，水浄新拭照。百年能幾醉，萬事付一笑。綸巾稱芒屩，持竿坐窈窕。勿謂吾鈎直，我意不在釣。獨鶴何處來，寒雲發清叫。乃以聞天聲，和此登皋嘯。我亦遺世人，與爾豈殊調。
水梔 李處權
陰泉隱巖壑，長夏發幽植。深處但聞香，往往樵蘇得。幸不雜薪槱，論價亦何直。適從支郎舍，遠致居士室。婆娑復偃蹇，其高不盈尺。鉛華了不御，絢此冰雪質。我有古魚洗，歲久莓苔蝕。注之清泠水，藉以璀錯石。静態自愔愔，孤芳何的的。初疑雲生礎，復訝月過隙。膏沐露穰穰，動搖風激激。忽然參鼻觀，似欲破禪寂。俗物多豐肥，仙姿乃癯瘠。已輸白玉英，更作黄金實。昌陽詎足數，薝蔔誠可匹。老來無所好，一見心輒溺。坐卧與之俱，於焉遂成癖。異時張紫薇，飲客盡一石。放懷歌舞筵，折贈無所惜。蟬蛻倐仙去，樓居藐姑射。三嗅哦公詩，俯仰成今昔。問花花如嚬，對之長太息。
孝感堂 李處權
孝爲百行本，儒訓存六經。未有仁而遺，禮宜權重輕。哀嚴以事死，敬樂以事生。豈徒天性得，乃見人道成。顯顯三彭子，德事肅且馨。好仁無以尚，尊譽鄉有評。當年綵衣戲，此日羊棗誠。春秋薦霜露，洒掃供粢盛。新亭潔輪奐，拱木連高甍。霜松無鹿犯，風樹有烏鳴。不慚王謝家，芝蘭秀堦庭。他年看崛起，闊步躋公卿。可爲風俗勸，以代門閭旌。埋蛇功亦微，獲報猶爾榮。豈念不忘本，罔極通無形。天人固相懸，昭然無臭聲。請觀妙蓮華，嘉瑞非其徴。
次韵德孺晚菊 李處權
屈原作離騷，採菊飱其英。淵明賦歸來，徑荒菊猶榮。此物有至性，名因君子成。豈知時節過，不顧霜露凝。歲華易晼晚，芳物隨凋零。艷色始獨秀，馨香自孤清。花似時美女，俗惡空娉婷。由來品次定，横議那得争。公如醉翁賢，雅好違世情。三噢復三遶，莫逆如友生。泛之黄金杯，願言制頽齡。更呼門下士，哦詩同倒傾。
次韵約之秋懷  其一 李處權
野人不入俗，裋褐分田舍。由來黄犢車，不受塵中駕。空牀蟋蟀邉，陰牖蒲萄下。適然契幽懷，推枕起中夜。
次韵約之秋懷  其二 李處權
粲粲東籬花，如爲時節好。冥冥花上蝶，婉孌死亦抱。神仙那可求，姑欲學不老。去去人世間，高步擷瑶草。
偶書 李處權
春事有底忙，清和風已扇。小雨出花竹，微寒生几硯。直道毎多違，修門難自厭。棲遲無與言，袖手看歸燕。
陪林茂南遊上清宫分韵得落字 李處權
百年夢一覺，無事且行樂。何必尋方外，而求不死藥。我里足嘉處，勝踐兩芒屩。有來問名利，掉頭告莫莫。夫君永嘉彦，載酒情不薄。凌晨馬首北，共赴雲霞約。珠宇敞天中，非煙動寥廓。黄庭拜吾祖，素髪炯然灼。堂前繫牛木，柯葉宛如昨。少陵詩之史，餘光賁伊洛。雖煩鬼神護，九原不可作。我輒吟其傍，窘澀愧穿鑿。是時天已霜，山川向搖落。南登駐蹕亭，北上朝元閣。俯仰盡形勝，觴詠得盤礴。惜無羽客琴，一洗塵土惡。
簡友生促酒 李處權
閉門傾濁醪，勝接俗子語。蟹螯得橙韲，風味正如許。緬懷冰雪姿，何由對談塵。夫君腹爲笥，萬卷方撐拄。哦詩送歸鴻，平生無漫與。十年就閒曠，一日看軒翥。老夫衰病餘，頽然守環堵。無因少年事，插花更椎鼓。歲晚場圃休，黄落溪上雨。溪邉雙白鷺，見影忽驚舉。水天渺無際，瞑靄下前浦。此時亦愁絕，擁鼻吟正苦。安得百斛舟，載取君家醑。
釣臺 李處權
先生志丘壑，溪山助幽興。持竿聊爾爾，至樂在游泳。故人已龍飛，旌車遠來聘。掉頭藐不顧，長揖辭萬乘。人生各有願，可不安吾分。是在易之乾，曰遯世無悶。至今堂前竹，蒼翠有餘潤。我行出祠下，敬謁仰勝韵。愧負營口腹，馳驅違本性。言歸不敢遲，賣劍買魚艇。
題無疵庵 李處權
身無累則佚，心無營故樂。舍外而取內，此味初不薄。使君蚤聞道，觀妙契獨覺。不即仍不離，無止亦無作。庵如大圓鏡，萬象含虛廓。簷空看雲歸，窗静聞雨落。惟良二千石，分憂得此託。藴真愜所寓，俯仰成今昨。
潛心齋 李處權
古之學爲已，今之學爲人。始乎芒芴間，擴充遂無垠。克已而復禮，天下皆歸仁。尼父百世師，道妙聖且神。天將爲木鐸，故未喪斯文。賢哉顔氏子，至樂忘其貧。語之而不惰，好學無與倫。孟子養浩然，卓爾踵後塵。萬鍾與千乘，不肯易其身。茫茫自聖哲，六籍經幾秦。末學更多岐，學海無問津。伊川二先生，身修道愈振。當年從之游，不減洙泗濵。至今士氣盛，亦復民風淳。柴子柯山秀，言厲即之温。由來思無邪，果見德有鄰。潛心坐一室，淡泊遺囂紛。收視而返聽，自得于見聞。先生雖云亡，書在傳日新。得味極鑽仰，恍如入室親。而我先君子，實預絳帳賓。我亦聞緒餘，往往書諸紳。多言反成蔽，目擊道乃存。藜杖一幅巾，蚤晚來叩門。
謝王敦玉惠雙兔 李處權
惟兹衣褐徒，功用莫與大。馳騁文字間，下上無不載。卓哉昌黎公，毫端跨百代。傳紀何新奇，不泯良有賴。先生胸次廣，萬竅號一噫。學成身益窮，動輒與時背。興憐不肖子，磨礱去瑕纇。辛勤三十年，所得纔稊稗。遺我雖八蹄，高義意有在。想當避鶻拳，岡壟如歷塊。束縛諒何施，拙情甘自退。筆硯行且焚，重垂兒子戒。方當事口腹，坐與巨觥對。閉門擁紅爐，大嚼資一快。
送森侄赴官 李處權
郴江带郴山，逶迤入平楚。偉觀甲瀟湘，信美非吾土。阿咸方試吏，家風在儀矩。此時奉親輿，行李慎袢暑。别離同姓重，況我老爾許。勉力事勾稽，遠臣觀所主。
招士特似表 李處權
山雲向晚留，山雨凌曉濯。花明紅欲墜，松浄翠可握。未覺人意寛，獨喜鳥聲樂。平生麋鹿性，避地諧丘壑。復接翁季友，詩文賸酧酢。蘿門邃宜步，窪樽深可酌。不聞杖屨過，無乃厭磽确。願承名理談，煑茗破昏濁。
自宜興歸謁鄒德久不遇 李處權
客裏仍驚奔，南走荆溪上。繫船樓前樹，偶接丈人行。兹惟天下士，抱負不可狀。而今年七十，面睟背益盎。論文復把酒，十日共清訪。歸家照眸子，炯炯覺神王。朅來情所親，鄒子頗直諒。斯文有能事，筆挾風雨壯。今晨叩其門，不見動惆悵。我希嵇叔夜，子慕陶元亮。念子如清風，執熱欲何往。寇退子當返，子去我曷望。何時芝蘭室，重見玉色釀。快意傾百盃，澆我舌本强。
行之金部既獲奉祠之請歸赴大阮之約詩以高之 李處權
阮籍頗推咸，謝安已舉玄。盛事如昨日，風流想當年。嶷嶷次對公，人物藝且賢。文忠命世豪，植本濬其源。世家不乏人，名德見所傳。郎官後來秀，骨相尤卓然。庭中生玉樹，池下出龍泉。向來宅大憂，未了粥與饘。吉服事朝請，高名動陶甄。青雲要平步，一歲期九遷。人事喜倒置，正直成黨偏。一笑就閒散，拂衣遽言旋。及門聽傳呼，和氣驩相延。共止一區宅，分食二頃田。遠從物外遊，高謝區中緣。方須康樂屐，豈問祖逖鞭。人生規遠大，跬步何足言。風雨聽朝鷄，結束無安眠。何如一丘壑，耳目清不煩。嘉禾蔭沼沚，可濯亦可沿。有酒自獻酬，醉操雲嶠篇。慕此冥冥鴻，念彼跕跕鳶。賤子不適用，受性愚且顓。晚忝登門遊，繆稱嫫母妍。眷言林下期，雅尚寄所便。野服袖漫刺，乘涼過東阡。
賦樊氏園雙花 李處權
天地有至和，薰蒸效兹祥。異哉桃李蹊，葩萼俱作雙。紛紛承朝露，一一含春陽。飛來兩珍禽，文采粲成章。鳴集芳樹間，其音美如簧。近君白玉堂，奉君黄金觴。君家伯仲賢，人物偉相望。衣冠作嘉話，何止跨一鄉。永言棣華好，歌樂殊未央。我賦角弓詩，封植詎可忘。
翠微堂 李處權
我讀醉翁文，想當筆如椽。東坡獨知翁，謂今爲飛仙。偉明後來秀，文亦星斗懸。一旦辭世紛，歸巢月輪邉。大雅久不作，劉子藝且賢。筆墨所横潰，折衝遂無前。向來坐位書，一日萬口傳。不慙顔魯公，易地則皆然。身閒無事日，日涉五畆園。圗書破百金，花石費萬錢。子真隠谷口，摩詰居輞川。淵明道上醉，知章井底眠。風味有數子，較量誰後先。君乃於其間，并得四子全。高堂納日月，竹樹森以聨。覽彼不盡景，樂此無窮年。前山若飛來，倚斷西南天。灝氣濯蒼玉，晴陽生紫烟。固疑融結異，真恐造化偏。想像山中人，因之招隠篇。我家居洛陽，門巷伊水連。吾廬蔭清竹，不受車馬喧。一來升君堂，撫事情悁悁。交淺言已深，勝處相磨鐫。卻來從杖履，已辦幾屐穿。折簡王夫子，載醪攜嚮泉。
題東坡枯木 李處權
先生萬卷讀，命世文之豪。矯矯鸞鳳姿，仰止人物高。坐石翳白拂，古繭磨衲袍。玉堂揮翰手，不數乘與褒。前身老畫師，寓興時抽毫。要在胸中奇，醉筆隨秉操。柘原沙錯錯，獨樹風騷騷。天荒鳥不入，路絕人告勞。一旦辭世紛，御風歸泬寥。遙知紫玉府，冠佩方遊遨。不然跨汗漫，騎鯨弄雲濤。夜中夢見之，酌公以蒲萄。覺來空把卷，我心增鬰陶。
送翁子秀歸泉 李處權
昔從大小阮，日爲林下游。酒熟無孤斟，詩好不易酬。形影一參商，書問缺置郵。渇聞盛德事，仰止東家丘。大阮今養高，譽望老更收。小阮遂長往，歲月已載周。人生一世間，所重惟交遊。而我憂患餘，身事良悠悠。阿戎遠來過，整整儀矩修。話言極敦篤，道舊何綢繆。蕭寺夜寒深，風雨鳴颼颼。秉燭如夢寐，惝恍一夕留。明發又告别，行色不堪憂。贈言加餐飯，心折涕泗流。
贈術士 李處權
君平隠於卜，百錢非少多。術妙語更簡，數精心匪他。群書了在口，誦解如縣河。馳聲日籍籍，問肆肩相摩。小人惡切直，先生無詭阿。有時隘窮巷，軒冕紛巍峩。朋來競徼福，習吉理則那。從而再三凟，不告反嘲訶。少焉一閧散，簾前可張羅。要知安分者，魯叟正波波。
叔父作壽藏 李處權
昔聞劉伯倫，荷鍤常自隨。又聞陶元亮，自作挽歌辭。人生一大夢，未了黄粱炊。有初必有終，此理夫何疑。大阮吾宗傑，德事見所施。後凋難老質，壽考當期頤。開阡營兆域，預卜青烏期。無乃大蚤計，究竟良不癡。一旦與世辭，於焉乃真歸。庶幾達者觀，永謝高人嗤。山川藴嘉氣，雨露竹柏滋。于公更高門，駟馬來不遲。
將至蘭陵道中以遠岫重叠出寒花散漫開爲韵  其一 李處權
我如萍不根，有往而無返。天涯與地角，孰能量近遠。故鄉無巢歸，流落歲時晚。辜負平生心，何由見嵇阮。
將至蘭陵道中以遠岫重叠出寒花散漫開爲韵  其二 李處權
故家洛陽隅，煙林接雲岫。社酒無俗期，柴門有清叩。傳聞俱丘墟，淒涼兵火後。祇應秋夜月，松竹影如晝。
將至蘭陵道中以遠岫重叠出寒花散漫開爲韵  其三 李處權
驚飇起群雁，落日明孤松。溪駛石齒齒，樹斷山重重。功名貴及時，丈夫不可慵。初不繫賢愚，秖繫其所逢。
將至蘭陵道中以遠岫重叠出寒花散漫開爲韵  其四 李處權
故人限南北，昨日夢寐接。朝來得素書，開緘意稠叠。别時贈吳鈎，璀粲猶在篋。因循愧遲暮，欲見煌煌業。
將至蘭陵道中以遠岫重叠出寒花散漫開爲韵  其五 李處權
王民墜塗炭，志士懷憤鬰。豈無卧龍人，想待三顧出。從容命世豪，肯爲庸主屈。英名如白日，千歲常不歿。
將至蘭陵道中以遠岫重叠出寒花散漫開爲韵  其六 李處權
舟子厭牽挽，峻瀨凌風湍。煙霏麗初日，水氣生早寒。鹺物直六伯，始歎生理難。一月不食肉，悽然對盤餐。客程方浩渺，念此道里賖。秋林傷客情，霜葉色勝花。溪魚不論錢，我饑豈無涯。何當見昇平，四海如一家。
將至蘭陵道中以遠岫重叠出寒花散漫開爲韵  其七 李處權
溪行日有趣，便欲老絕澗。復懷少陵作，亭午氣始散。客子鬬身强，尚得加餐飯。弟兄杳何許，不及沙頭雁。
將至蘭陵道中以遠岫重叠出寒花散漫開爲韵  其八 李處權
早希馬少游，下澤而款段。一官聊爾爾，此志亦復漫。束薪與斗米，未足了晨爨。人生固可憐，況復更憂患。
將至蘭陵道中以遠岫重叠出寒花散漫開爲韵  其九 李處權
小黠而大癡，耄耋均童孩。當其有酒時，且共笑口開。淵明真可人，吾廬歸去來。我今無吾廬，念之寸心摧。
送范才元 李處權
古云七尺軀，不及一尺面。紛紛閲人久，過眼今乃見。吾弟外門傑，籍甚東周彦。瀾翻倒三峽，浩博横萬卷。不減王夷甫，似是曹子建。抱負三十年，始遇相君薦。聲名徹當宁，賜對金鑾殿。乃不留石渠，頗動薦紳歎。大藩須按察，此事君亦漫。遙知閉齋閣，幽討在几案。歲月局上消，山水琴中玩。官池本不渾，慎勿驚魚亂。明年麥秋殘，荔子承清宴。即席洒椽筆，可酢風味獻。歸來佐中與，密勿膺帝眷。不忍話艱難，江淮尚酣戰。乃翁月旦評，飽學富文翰。當年蒙賞音，好我置華饌。侑觴出歌舞，色温微笑粲。回頭隔生死，拊事臉必泫。而今百無堪，老大足憂患。讀書秪自誤，株愚不知變。平生一丘壑，競此豈其慢。正可卷而懷，安於素貧賤。故鄉無巢歸，客子鬬身健。功名要晚就，婚嫁須早辦。浮萍偶相值，悵此臨岐餞。更待南雁回，書來警衰愞。
送張巨山 李處權
士爲知已用，亦爲知已死。嘉哉孔文舉，特達惟薦禰。寥寥千載後，此事今已矣。俯仰常有懷，邂逅過願始。襄陽紫微公，操行見所履。字如入草蛇，詩繼餘霞綺。家聲鳳凰池，盍在金門裏。三年民父母，政事粲可紀。倦游丐閒歸，解紱如脱屣。東山寧久卧，行爲蒼生起。要觀補衮功，左右聖天子。小人不更事，豈解令公喜。平生萬卷書，不直一杯水。頽然衰病餘，所存今復幾。與世竟悠悠，逢人但唯唯。從公文字飲，德言方在耳。胡爲舍我去，衣袖不可禠。離合亦偶然，世事皆如此。聲出已復呑，相顧淚如洗。
送榮茂世 李處權
戎馬絕黄流，飛塵暗京畿。竟成王室禍，痛定不忍思。衣冠半陷沒，逃難皆散之。有如水衡君，將命弗顧危。躍馬赤手出，扼隘河之湄。中途被衝突，星夜西南馳。回頭望城闕，敻隔母與妻。半年無家書，欲言涕先揮。微身亦曷愛，所憂國步隳。倉黄偶不死，定省陳苦辭。汴水六七月，横泛被兩隄。河渠忽中乾，漕輓功莫施。不劾輒加罪，散秩總厥司。相次下維揚，庀職從六飛。衆人之所畏，遠害夫何疑。春來儀真火，鼠輩輕王師。偉哉馬氏妹，貞節不可欺。終焉兵在頸，視死端如歸。何慙古烈婦，事與日月埀。君性根孝友，而不求人知。方其聞孽初，對客神若痴。茹悲不敢哭，上念親老悲。豈惟識者悼，行路猶歔欷。兹疇魏樓功，叙君官甚卑。幾年始見錄，孰爲公是非。君懷有直氣，不爲寵辱移。朝來又駭聞，白簡停官資。索馬亟往唁，我心有不怡。君乃笑迎我，喜色見睫眉。曰此造物意，巧以從其私。舟楫密已辦，生具亦甚微。税駕不可必，苟全其庶幾。我貧君不厭，交契管鮑期。去意尚勇决，升斗不足縻。春風鼓河水，立岸看解維。四郊鼙鼓聲，問君此何時。
送程思永 李處權
恭惟文簡公，雅意在人物。一時推鑒裁，似秉袁許術。莘莘材館盛，多自東床出。昌黎宰相器，氣宇吞溟渤。門闌最前席，褒借難具述。愛賢前輩事，此道今誰恤。我生獨何後，歎不及湔祓。聲馳翰墨場，興盡雲霞窟。古來豪傑士，可殺不可屈。塗窮暫時爾，被褐未宜忽。之子乃名裔，秀爽開風骨。尚勉激頽波，典刑庶不沒。
送范彦覃 李處權
春風惱百物，物物不禁渠。水爲盎盎綠，柳亦毿毿舒。芳菲遽如許，流光亦須臾。誰令更别離，此恨當何如。外門有人物，照映冰玉壺。茹古髯似戟，說兵膽過軀。中外已踐更，能事乃緒餘。主饋孟光賢，郎君千里駒。人生得此樂，底事猶區區。兹行謁賢相，袖有時政書。世家治劇手，陶冶寧舍諸。我老不適用，饑寒出無驢。論親無黨近，分義何敢疏。吾兒似我拙，久已分龍猪。一聞詞賦功，决科良起予。山林與鐘鼎，願言今則殊。歲寒苟在兹，勿忘雙鯉魚。
芙蓉 李處權
佳哉木芙蓉，秋晚芳意足。偶植華堂下，似續淵明菊。眷此好顔色，可玩不可觸。始見開二三，旋已放五六。濯濯晨風吹，鮮鮮宵露浴。非闗競時節，庶用慰幽獨。我老百念空，掃迹坐林谷。猶作煙霞想，久絕脂粉欲。三徑阻幽事，吟苦顛毛秃。河洛未休兵，媿負盃中綠。
元夕陪張使君燕集 李處權
老大於節物，真成風馬牛。出山赴嘉招，敝袍厠英游。簫鼓市井隘，綺羅人物稠。嫦娥亦飛來，餘光上簾鈎。使君民父母，謠頌布政優。牙旗錯綵繡，康衢看遨頭。夜氣燭光滿，春寒香霧浮。中興太平象，郡國皆魯鄒。豐年入醉鄉，頒白卧道周。遙知蒼龍闕，宴敞華萼樓。惟公班馬手，斯文擅風流。行歸侍嚴宸，玉堂聽更籌。獨憐衰病客，鬢毛蚤驚秋。頽然賓裾後，報德慙應劉。
簡申甫求畫 李處權
平生金石友，參商幾暌阻。二年更喪亂，流落隨處所。夫君丘壑姿，鴻鵠杳鶱舉。超然有能事，妙絕見心苦。蒼茫尺餘松，黛色起烟雨。興來灑風竹，六月無袢暑。又嘗作平遠，近代未可數。奈何於吾儕，一筆獨不與。我有敲冰練，度越世俗楮。煩君作横卷，放意寫湘楚。
次韵翁子秀移竹 李處權
嘗讀東坡詩，不可居無竹。況此真琅玕，一一温如玉。得非瑶池種，阿母所愛育。一日三封植，近之誰敢觸。山僧不知貴，遣送如薪束。坐成阮家林，色映兵厨醁。主人何必問，抱琴來就宿。此君不須多，瀟灑數竿足。卻笑陶元亮，但採東籬菊。
哭駕部舅 李處權
外門推望郎，天啓眉幹白。掲掲廊廟器，仕道無枉尺。仁義允蹈之，言行可法則。優爲君子儒，彬彬見文質。伊川有夫子，四海尊學術。燕申鄉里化，語默世不識。公時列高弟，見獨蚤入室。從容爲邦問，領略濟時策。海涵而地負，光輝日充實。向來坐省中，能事已籍籍。出入群公間，持論頗正色。皦皦活國心，周召可輩伯。朝廷公議喪，牛李計方得。道大固不容，青蠅工點璧。知難襆被去，迴首帝閽隔。嗟嗟已衰俗，弗俾蒙其澤。出把使者節，顧未遠親側。榮耀老萊衣，孝心惟惕惕。温尋故時學，委蛇山水國。澄清足暇裕，薦延頗推擇。宛彼南陽族，食指居數百。衣冠日零替，貧有未葬骨。嘅然斥餘貲，黄壤即安宅。于公已高門，叔敖有陰德。敵馬禍中原，南遷例奔廹。故林無巢歸，瓦礫漫阡陌。艱難更道路，扶病親藥石。肩輿豈久堪，命數奄兹厄。銘旌瘴煙裏，過者爲悽惻。無兒但有孫，尚可付窀穸。墳墓五千里，河洛兵未息。招魂動楚些，路遠迷南北。鯫生愧無似，忘年罇俎客。提攜在斯文，恨不借羽翮。去春失所恃，鉅痛摧肝膈。銜哀赴喪所，寸步且如棘。猶期見渭陽，慰我孤苦極。傷心捨我去，涙落滿裀席。遙知凛生氣，千古猶不沒。夜中夢見之，話言及疇昔。謂公猶在世，眼明失心疾。山風忽驚起，月朗清露滴。
食石鱗 李處權
異時柳柳州，謫居食蝦蟇。人情尚隨俗，此道誰疵瑕。窮工見文字，制作排淫哇。作詩報昌黎，想當劇雄誇。集中此篇亡，恨不窮天葩。人生一飽止，何事須魚蝦。我鄉實西北，柯山偶藏家。土人重石鱗，充饌蔑有加。商論及品次，衆口時紛拏。朝來有分甘，珍味到齒牙。籠粒坐剥雪，壺漿薦流霞。此物亦易致，我饑其有涯。兒童還可笑，遠岸去攜叉。
感春 李處權
春風欲裂石，春雲如鼓濤。況復横來雨，簷溜聲連宵。畸人早盥幘，散目臨亭皋。挽折户外柳，吹殘竹間桃。慨然念芳物，摧抑適所遭。因之感時節，幽憤空忉忉。少年亦棄置，自引瓶中醪。醉後眼生纈，孤坐清吟高。
聞梅 李處權
巖寺報梅開，可是知時節。映竹已蕭疏，臨流復清絕。正須幽士賞，莫縱狂僧折。山寒雲霧深，日暮更飛雪。
雨後凝秀閣口占呈子方 李處權
春雲向晚留，夜雨凌曉濯。花明嬌欲語，柳綠浄可握。化工了無盡，芳意殊未覺。燒筍薦清尊，此味初不惡。君知忘憂物，便是卻老藥。百年終一炊，無事且行樂。
陪張巨山謁清獻公祠 李處權
惟昔清獻公，二年蜀中歸。歸載無長物，一琴而一龜。龜屬煙霞想，琴寓山水思。婆娑二物間，德容儼怡怡。元龍豈時輩，康樂匪俗期。書齋質不陋，覆之以茒茨。手植參天松，亭亭歲寒姿。公去幾霜露，高風猶在茲。可使貪夫廉，至今仰伯夷。使君挺孤潔，後身盖亡疑。治體簡而肅，民俗醇不疵。竭虔拜公像，雅有賓僚隨。置酒延公孫，誠意公所知。表表孝弟里，人物固未衰。德厚者流光，此言良不欺。春陰澹物華，藹藹原隰滋。遠山出雲氣，近水餘風漪。時禽屋上語，野蝶筵中飛。此堂歷千載，盛事傳一時。凛如公在傍，冠弁不敢欹。庶幾飽公德，滿酌其可辭。聊以永今朝，畫景方舒遲。
贈高老 李處權
野寺何所有，梅花如玉盆。客愁浩如許，我聲已載吞。大士坐丈室，燠若陽谷温。從來第一義，入耳簡不煩。不謂兵火餘，見此祇樹園。仰沐方外契，藹然風味存。我詩如廢井，已涸寧有源。又如既老馬，力盡不復奔。空餘浩然氣，踵見常焞焞。熊經非我事，詎以胎息論。蒙莊豈達者，區區說鵬鯤。何如柳下惠，坐令薄夫敦。殊方對節物，凄斷遊子魂。山晚雲欲雪，陰風樹雅翻。不見柴桑翁，此意無語言。
送禪客入高峰 李處權
茫茫人間世，佛法最長久。山林坐九年，面壁不掛口。須是丈夫兒，懸崖能撒手。爲語學道人，何須天下走。夜寒雲去盡，横參掛南斗。我已辦青鞋，要聞獅子吼。
贈寶勝主僧 李處權
木落山重重，溪長雨霏霏。雲慘傷客容，風饕裂征衣。我行已千里，恨無羽翰飛。倒帆近古寺，煙鐘深翠微。明軒快遠目，俛仰涵清輝。上人惠休輩，道眼與世遺。匡床竹火爐，翛然自忘機。餘生尚奔迫，所遇非所依。天地兵革滿，鄉闗音信稀。拊膺坐長嘯，歲晚將安歸。
戲贈巽老 李處權
學詩如學佛，教外别有傳。室中要自悟，心地方廓然。悟了更須坐，壁下三十年。他時一瓣香，未可孤老禪。
江郎峰 李處權
壯此江郎峰，何年儼而峙。融結自太古，造化鍾一氣。屹然居獨尊，群峰俱不至。如冠劍大臣，廷諍而出位。大哉天地間，覆載不敢議。此峰有四面，面面各異勢。撐空方突兀，傲世不嫵媚。我昨玉山來，雪罷煙收霽。川平如湧出，蕩漾浮蒼翠。已遠更回頭，眼老猶决眥。眷言須水陽，税駕得巖寺。黄童與白叟，追逐兩閲歲。勝踐在咫尺，心賞通寤寐。塵勞不鞭後，俯仰徒自媿。會待秋風高，杖履窮幽邃。雲深月滿山，儻與神仙侍。
簡士特 李處權
春來雨鳴屋，夜静雷破山。客子嘆身世，曷以舒心顔。高人不事事，結屋蒼翠間。松竹不改操，鴻鵠何由攀。想知於此時，齋扉猶未闗。短檠書史倦，危坐聽潺潺。
讀書 李處權
西風吹雨來，濯此青琅玕。黄華媚幽獨，秀色如可餐。我居適在野，門庭已荒寒。老屋四壁立，生涯堪鼻酸。向來頗好飲，無日無杯盤。而今廢升斗，百憂何以寛。惟取架上書，拭几支頤觀。偉哉聖賢旨，妙處言莫殫。如渇遇新汲，醒然開肺肝。因不求甚解，會心亦解顔。茫茫百年中，毁譽非一端。要知仁與義，多出貧賤間。相逢勉爲善，世路良獨難。誰能逐狂癡，凌競趨險艱。何以易此樂，此樂居之安。
雪中赴德孺燕集 李處權
北風夜號呼，逗曉雲已罩。臘雪及春來，佳瑞故難料。舞空復低徊，投隙乍顛倒。山川若爲容，松竹不改操。斷隴失坡陀，連峰增峻峭。瓊堆與玉立，南北浄相照。獨鶴無處尋，田中發清叫。疏梅有時見，水際含微笑。晏裘昔所慕，王氅可同調。江練好催詩，公乎今謝朓。
題吕季升谷隠堂兼寄居仁 李處權
莘野隠於耕，傅巖隱於築。叔夜隠於鍛，君平隱於卜。四子隠不同，抗志俱超俗。夫君無所事，掃迹隠於谷。優游以卒歲，燕居常慎獨。方寸湛若水，顔状温比玉。白璧無瑕玷，幽蘭自芬馥。插架萬籖書，擁簷千挺竹。時乘昃月過，自伴微雲宿。蕭然伏臘餘，尚不愧此屋。豈曰不願仕，可以速則速。富貴草頭露，榮華風中燭。止止理固明，知止乃不辱。小人無藉在，放浪謝羈束。衰年廹饑凍，強顔隱於祿。晚食且徐行，分量初易足。婆娑一丘壑，雅趣在松菊。平生喜文字，終恨窘邉幅。顧聞多種秫，迎寒釀已熟。更約阮仲容，清談夜更僕。
陪約之宿東禪 李處權
倦遊得兹行，頗愜丘壑性。俗慮與秋澄，禪心隨夜静。燈前見脩竹，月下聞清磬。未作故山歸，空吟長卿詠。
北禪 李處權
老屋不知春，餘花紛委雪。中有忘言人，截斷天下舌。我久執情見，終日在談說。一笑示全機，春雲滿城闕。
送岑婿歸許昌 李處權
恨我生不早，不拜蘇范岑。倀倀斯文中，永歎一何深。世家潁川上，萬卷脩竹林。相望群玉府，清風猶至今。合好一大事，遺訓敢弗欽。求之且彌年，齊大肯見臨。侍郎著清德，温厚如球琳。吐而爲文章，中有太古音。嗣孫固多賢，玉立俱及尋。近坦東床腹，執禮不免簪。留連歲將晏，離索秋正陰。往崇丘索志，用壯爵祿心。一盃須重持，爲子商聲吟。當復記衰懦，病懶何可箴。
陪陳叔易汪彦章登浮翠亭 李處權
群峰如高馬，飛雲若爲馭。蒼翠來無際，擺脫欲仙去。我時登兹亭，物色生四顧。同行有君子，粲笑隨杖屨。樵蘇自生理，孤煙横匹素。歸鳥楓樹林，天高西日暮。不見髯將軍，長橋斬蛟處。安得起斯人，扶危正天步。平生江湖想，齒髮凋行路。倘有百斛舟，載酒經煙霧。
環照閣口占呈德良 李處權
高情接巾屨，雅志在丘壑。林疏見鳥下，池静聞魚躍。歲月已屢改，風煙只如昨。我知造物心，遺子良不薄。畏途有豺虎，駭浪有鮫鱷。何如遠憂患，共此吟嘯樂。
撫松堂 李處權
丈人居水南，未省價高索。平生丘壑事，長嘯天宇窄。舍傍五株柳，宛是陶家宅。舍南數畆園，似與人境隔。方須漉酒巾，漸喜扶老策。以兹不願仕，偶然似彭澤。青松手所種，撫之無愧色。都忘歲月徂，不受霜霰廹。是身等浮雲，術也可不擇。持此百年間，常恐中道畫。曠哉遺世情，遇我眼不白。問我來何時，胡爲久於客。我官亦易抛，行矣勿多責。方從倦飛鳥，望林整歸翮。
雙松堂 李處權
對植是何年，巖巖挺寥廓。風雷已屢起，霜雪終不著。先生立其中，偃蹇相參錯。高標與秀氣，鼎足冠伊洛。想此堂成初，來賀紛燕雀。醉哦淵明句，衆鳥欣有託。偉哉拔俗姿，聞見窮浩博。鐘鼎列珍玩，圗史諧至樂。小人辱忘年，高義見嘯諾。詎敢窺藩籬，庶遂飫糟粕。南池俯空曠，倒影如衡霍。乘月抱琴過，坐石幽弄作。
面山堂 李處權
青山不遠人，人自與山遠。好事或致之，來赴不待挽。夫君有丘壑，於此興不淺。昔爲谷口鄭，今是竹林阮。雌黄不掛口，青白常在眼。官居真吏隠，衙鼓自早晚。常令遠趍走，俗冗盡除剗。朝夕面蒼翠，無事日把醆。填門氣象豪，入户雲煙滿。詩成足風味，醉墨自舒卷。我獲一日雅，甚愛王戎簡。儻無絕交書，定過嵇中散。
十月十日陪張丈奉高雅臣德器凌波亭小酌 李處權
漂流劇東南，所歷過所聞。始及廬陵郡，俯仰尤不塵。朅來未敢忘，事賢友其仁。翹翹蕭與李，拔萃而多文。蕭君辭盖寡，空林蘭自薰。揚鞭捨我去，意欲樹殊勲。李君舌尚在，真氣凌秋旻。掃門與我俱，軟語迴陽春。客舍甲子雨，八荒同一雲。傾盖有彭子，微言時解紛。愛我忘其陋，肯顧羅雀門。從容香積飯，可口謝八珍。張公丈人行，氣宇老而淳。舒吴無俗姿，信是德有鄰。籃輿復聨翩，去指江之津。坐中皆我輩，肴蔌來逡巡。把盞屬形勝，領略難具陳。山寒更宜遠，江流復沄沄。大哉開闢功，孰測造化源。掛席者誰子，其來自無垠。躭躭載萬斛，徴取何其勤。落帆占近岸，過逢慶欣欣。方矜猗頓富，誰信管鮑貧。鳴雁何處來，冥冥初不言。亦知箇中好，鳴呼下其群。商羊不覺舞，漁父收微緡。煙樹僅可識，歸鴉喧水村。我昔觀畫圖，對此猶心存。怳若夢中事，有懷攜酒樽。客子鬬身强，身外安足論。無事頗相見，斯言吾所敦。
月夜鼓琴 李處權
清風泛寒露，夜久氣轉凉。恍然幽夢覺，明月及我牀。披衣起獨坐，愛此數尺光。興來御桐君，正始其可忘。山高既峩峩，水流亦湯湯。方當志獲麟，故宜鄙求凰。永懷嵇叔夜，復思蔡中郎。妙處與心會，樂哉殊未央。
次韵叔羽聽琴詩 李處權
嶧桐斵孫枝，所取非老大。比其爨之焦，孰謂邕也過。拂拭見太古，斷腹宛蛇卧。持來長安市，萬口莫能破。愛公胸次廣，雲夢吞幾個。夜堂發孤彈，風月清入座。高山不易賞，白雪久無和。且樂舜絃薰，毋事楚臣些。
退老堂 李處權
我公自言老，能事如少年。我公自言退，人材望陶甄。公功在本朝，本朝方賴焉。公德在斯民，斯民寧舍旃。中年倦政機，去若浮雲旋。名山占形勝，築堂蒼翠巔。窪樽爲壺觴，虛籟爲管絃。招攜足賓客，嘯傲窮雲烟。胸中萬卷書，三峽傾詞源。興來不停綴，摛華筆如椽。登臨出妙語，珠璣落清圓。不數劉白輩，一斗真百篇。裴傅堂綠野，贊皇墅平泉。東山謝安妓，五湖范蠡船。四子之於公，器業微差肩。公之於四子，趣尚并其全。公術可活國，公力可迴天。蒼生望公起，天子忘公艱。佇瞻丹鳳詔，衮衣來陛前。三入知眷殊，一夔見任專。發揮中興業，開闢造化權。拯焚而救溺，持危而扶顛。雍容復密勿，造膝陳一言。長驅卷沙漠，擣穴空腥羶。談笑九州復，懽呼兩宫還。四海各安堵，六軍同晏眠。躋民入仁壽，致主登光宣。圗像冠雲臺，勒功照燕然。功成了不居，高謝區中緣。拂衣赤松游，辟穀求神仙。去去蓬萊路，雲螭不受鞭。
題周氏棣華堂 李處權
管蔡既失道，周公遂相殘。召公乃賦詩，棠棣良可觀。聖賢尚如此，末世詎得安。斗粟與尺布，至今興永歎。汝南賢伯仲，鄉評藹芝蘭。冰清而玉潔，友于甚相懽。鴻雁識先後，鶺鴒知急難。同衣且共爨，怡怡生理寛。壎箎翕和樂，學海闚波瀾。好爵豈終靳，未用詠考槃。他年表門閭，紫荆出簷端。
題瑞松亭 李處權
德積固有源，吉卜可無地。要知青囊術，詎盡黄壤計。翁族鼎七閩，籍甚月旦議。五車聞善訓，三遷見深意。父子兄弟間，接武廣寒桂。世方慕朱紫，此道非我貴。而今二阮賢，風雅果未墜。婆娑竹林下，頗用文章戲。諸郎赤鳳麟，唾手可高位。惟松歲寒質，似抱君子器。偉此無情物，胡然效斯瑞。天人理則懸，聲聞在交際。我行幾千里，歲晚飄零至。升亭整素冠，敬仰動長喟。塜木助芊芊，前山益佳氣。
召伯祠 李處權
我行出陜右，來升召公堂。歎公不可作，祗令吾道傷。優哉聽訟日，斯民歌樂康。善教被南國，美蔭餘甘棠。惟公與周公，左右相成王。孰知二公心，千載惟蒼蒼。人不學二南，其蔽猶面牆。先聖垂此言，下士其可忘。太史述世家，源深者流長。公澤亦至今，風烈殊未央。再拜仰公像，冠佩猶煌煌。徘徊不能去，淚落征衣裳。
題九江徐使君眄柯亭 李處權
庭植何夭矯，蒼皮餘雨溜。本非尋常材，歲月方成就。偉此蕭散姿，眄睞揖孤秀。慕陶築斯亭，千載可同臭。引杖步嘉蔭，攜書席永晝。舒嘯一徜徉，清風滿懷袖。更想五老峰，傑卓立癯瘦。何因借羽翮，接踵賓裾後。
次韵陳叔易三首  其一 李處權
草碧波復綠，南浦愁送君。君行將何之，愴指南北雲。相思無早晚，生離無近遠。悠悠闗塞阻，杳杳音信斷。青燈挑已盡，夜長方展轉。
次韵陳叔易三首  其二 李處權
東鄰有豔婦，傾城室家索。西鄰有貞妻，空閨守葵藿。良人萬里去，豈爲鉛華落。君心諒不移，妾命由來薄。天地終無情，人生復何託。
次韵陳叔易三首  其三 李處權
馬鳴旌斾搖，雪滿闗山道。白草連雲中，羊腸復縈繞。别離工損神，宿昔已枯槁。卻望南飛鴻，驚弦亦虚憍。祗應馬上曲，偏能寫懷抱。
將遊西池偶書 李處權
去年客中愁，忽忽意未伸。歸來媚兒曹，行樂猶及辰。融怡帝鄉日，浩蕩天街春。物色豈不好，所思難重陳。婉孌有能事，朱絃妙通神。從容蘭臭言，事事皆可人。關河一乖隔，夢想清洛濵。況乃行止間，愧負匏瓜身。情隨節物改，事逐風景新。躊躇不自釋，淥酒徒芳辛。明朝更牽强，接踵肥馬塵。凌波固可慕，解佩良無因。青翼不復來，悵望瑶池津。
紀鶴 李處權
青松百尺餘，宛彼山之陲。白鶴巢其高，皂鶴巢其卑。紅鶴不敢來，下巢楓樹枝。陽春一動蕩，百鳥俱蕃孽。綢繆各盡力，草草成藩籬。卵翼與哺育，不媿烏鳥慈。清晨求食去，鼓翼遠奮飛。斯須復來還，亦有蛇鱣隨。引頸鳴相呼，所憂非渇饑。不日毛羽成，頡頏下陂池。浴之以清泠，弄影相娱嬉。既久遂不來，遠舉將何之。高山與深林，浩蕩信所歸。明年又當至，復作今所爲。我爲唐虞世，鳥巢何所窺。亂來纒兵火，殺氣滿四維。人群失安居，恨無羽翰施。偶此共偷生，偪仄何可辭。憂患亦所同，去就可弗思。網羅非爾事，彈射不爾私。近辭燕雀喧，遠與鴻鵠期。相望在寥廓，大翮如雲垂。時來松樹間，聽我哦此詩。
玉簪花 李處權
秋露日以繁，秋氣日以清。愛此堂下花，色好香滿庭。藉之青玉葉，表以白玉英。微風過披拂，小雨來滋榮。我老味更薄，與世無復情。頽然衰病餘，見花猶眼明。俗客不到門，取琴花前横。小童爲席地，取酒花前傾。昔人工比物，言簪豈虚名。願登君子首，雅與冠弁并。
溪橋 李處權
昔人愛仙掌，歸時倒騎驢。風味顧不淺，豈以俗士拘。我來過溪橋，效顰返肩輿。異世頗同懷，往者不可呼。是時秋冬交，霜後木落疏。人家在窈窕，溪山如畫圗。我老尚羈束，媿爾鶩與鳬。川光媚煙景，沿戯得自如。人生一世間，過眼皆空虛。偶然及勝踐，臨覽復起予。尚當風月夕，藉地倒一壺。意亦不在酒，得句聊自書。誰能五侯門，長鋏歸來乎。
聽照曠塵外琴 李處權
老全冰玉姿，不受一滓塵。彈琴看飛鴻，自是千載人。幽蘭寫國香，白雪迴陽春。邈視嵇阮流，不肯加冠巾。絲桐得心法，二子入室親。高山與流水，領略難具陳。前年出闗意，浩蕩誰能馴。跌足兵火圍，所遇多苦辛。卻來湖上寺，翳拂坐石門。頗有名勝士，宛然交道存。寄書亦及我，匪但通寒温。問我能來無，媿負匏瓜身。翩然如野鶴，接羽凌秋旻。過我晉陵郡，促軫風露新。諧和下鸞鳳，幽怨出鬼神。老全殆不沒，千古名知津。漂流更喪亂，我生乃不辰。見子顔色開，慰我羈旅魂。我心亦清苦，久願丘壑鄰。何時舟載月，一弄秋江濵。
翁士特李似表相過小酌分題得躑躅 李處權
我無錦繡腸，而居錦繡谷。春風二三月，山花名躑躅。芳鮮照寒澗，窈窕映修竹。化工亦耐事，造物能委曲。不知幾猩唇，貸此色可足。看久直欲燃，況乃手未觸。杖藜兩幅巾，人物俱驚俗。方觀筆端妙，更對盃中醁。念昔嵩少步，千層上雲麓。政似徐熈圗，寫生開百幅。懷歸阻兵火，夢想如在目。會當返昇平，柴車駕黄犢。
家君爲張丈明叔段丈處厚作詩集序小子贊之 李處權
二老學而窮，超然以詩鳴。雍容三百篇，一一韶與韺。挺特汜水詩，彊梁與古争。寂寥會隠篇，澹蕩遺心營。珠璣淪瓦礫，有時應夜明。過者劇千萬，豈無一不盲。我父實久要，早以文會并。茲來唱無和，樽酒懷平生。遺篇乃見屬，悼往泯厥聲。歘然奮長筆，摭實無過情。而今且誰託，兩族俱凋零。從古作者意，所務非近程。徐觀百年內，污世曷足名。
寄題向伯恭薌林 李處權
薌林近知名，悵望江干路。無因從之游，夢魂幾飛去。侍郎天下士，器識廊廟具。詩似王右丞，文如韓吏部。勇退不待年，蒼生思謝傅。幽棲新卜築，日涉已成趣。人物在籃輿，風流稱椶屨。身閒魚鳥近，心遠烟霞聚。浄几展圗書，疏簾約風露。時傾清濁酒，喚客坐飛絮。江鱗白可膾，野雀黄堪茹。懽言忘賓主，脱帽方箕踞。手揮玉麈尾，故自有佳處。拄頰欲招隠，撚髯知得句。快當走尺書，徑拉王文度。
次韵張匡山使君郡齋對雨效韋蘇州體 李處權
坐嘯凝香霧，卷簾松竹青。新霜戒微寒，遠日朝霞赬。過午時雲族，其濛見初零。蕭蕭打葉響，瀝瀝依簷聲。幽鳥故格磔，寒蜂自竛竮。椶君曲江裔，句含萬古情。端知意有在，復契心所冥。至哉蒙莊言，爲善無近名。天弢久已解，世網詎可攖。寄謝夸毗子，胡然事蠅營。
次韵元章黄岡春雪督二侄詩課 李處權
夜雪駁群峰，春寒僵萬木。山齋無所爲，高卧仰看屋。凍雲飛不去，就我簷下宿。平生柴夫子，能事立於獨。蚤直渭水鈎，晚懷荆山玉。陸地詎能沉，世侯終必復。不見林中蘭，無人亦芬馥。暮年一丘壑，避地歌同谷。散誕水石間，清凉日三沐。笑人强解事，閉門作龜縮。一世竟何成，萬事蛇著足。二侄瑞家庭，貫穿經史匵。才如射虎將，中石猶飲鏃。詩成出連璧，墨妙粲牋幅。乃知作者心，求益不求速。我年及學易，方究大小畜。翛然對此君，苦節更森束。嗟今但洋洋，悼往寧逐逐。願借鄴侯書，盡閱三萬軸。無因訪煨燼，歎惜邯鄲目。
雨望 李處權
寒望暮雨來，隠見田中路。紛紛黄雀起，冉冉行人度。長林相蔽虧，連岡莽迴互。莫作異鄉悲，百年均暫寓。
望靈石 李處權
杖藜出望江郎峰，清輝秀氣在眼中。當年何人運神斧，劖削碧玉成芙蓉。平地崛起五千仞，浮雲落日當秋空。東西南北千里間，他山莫敢來爭雄。英靈往往在人物，異時傑出聞數公。偉哉高厚職覆載，儲精毓粹良未窮。畸予家世本伊洛，四時行樂都忘慵。樓臺面面得形勝，錦屏女几鳴皋嵩。十年戎馬斷歸路，流落江湖今一翁。平生所得在黄卷，昔賢今聖獨見容。青衫憔悴百寮底，猶欣收此筆硯功。聲名突兀不磨滅，要與此峰相始終。
歳晚諸君送酒賦長歌以謝之 李處權
我有經綸天下之大志，陶冶萬物之雄心。上書幾欲自薦達，君門無籍不可尋。歸來撫劍星斗近，老去援琴山水深。混迹漁樵友麋鹿，興發時爲梁父吟。霧雨方寒蔽林藪，黄狐跳梁蒼兕吼。歳云暮矣人白頭，納履踵决衣見肘。茫茫大塊寧終久，青史功名誰不朽。昔賢達觀有至言，破除萬事無過酒。朝來叩關聞剥啄，長鬚致簡喜且愕。滿壺傾寫清若空，一釂衰顔返丹渥。此物難從俗士論，古今與世收奇勲。寒谷可以迴陽春，澆風亦使還其淳。書生分量當飲温，聖清賢濁何用分。濁醪有妙理，引人著勝地。乘墜且不知，焉知物爲貴。揚雄嗜飲而家貧，玄嘲尚白費解紛。屈原獨醒良自苦，湘纍空有些招魂。一石亦醉淳于髠，五斗解酲劉伯倫。卧輿當道陶淵明，騎馬似船賀季真。吏部有時甘盗甕，丞相他年容吐茵。古人已往不復見，忽然舉觴如對面。窮通得喪寓於此，旦暮方齊死生變。拍浮池中固不惡，麴壘糟丘仍不薄。一杯一杯復一杯，身世兼忘乃真樂。不可一日無此君，今吾於酒而亦云。安得四海盡種秫，春臺壽域長醺醺。
士貴要予賦水輪因廣之幸率介卿同作兼呈郭宰 李處權
吳儂踏車繭盈足，用力多而見功少。江南水輪不假人，智者創物真大巧。一輪十筒挹且注，循環下上無時了。四山開闢中沃壤，萬頃秧齊綠雲遶。綠雲看即變黄雲，一歳豐穰百家飽。今年小荒人菜色，斗易衾稠逮昏曉。古來善政抑兼并，貧富相通俗淳好。閉糴待價良忍哉，客主遑遑不相保。令尹賢於鄭子産，視民恐傷心皎皎。朝來戒諭甚丁寧，令下翕然風偃草。我今亦有在陳厄，回首田園迹如掃。他年歸計一廛氓，抱甕甘同漢陰老。
次士特韵寄德久牧之 李處權
家山鑿龍似修眉，中有伊川寒更綠。吾廬亦復遠城市，舍下清流環幾曲。四時幽人共吟醉，飲若長鯨盃要覆。三年芳草怨王孫，定有金錢無處卜。南征際會竹林阮，兵厨况有酒百斛。夫君筆力抵萬鈞，所當穿徹如強鏃。義形抗論及朝政，正容凛若冰霜肅。因君遠憶鄒與張，疇昔之言皆可復。二士揭揭廟堂器，用之艱難一夔足。空令兩行壯夫淚，回首盡向燕雲哭。我心之憂正謂是，夜中興嘆仰看屋。相思歳盡書不來，念我衣單體生粟。
再次士特韵 李處權
愛君直似朱絲繩，遇物可折不可曲。三仕無喜已無愠，肯學時人走巫卜。平生不作吠堯事，乘矢猶聞去其鏃。至今莫可奸以私，尊視正冠何太肅。歸來田園不改舊，歳寒見此猗猗綠。絕交未怪孔方兄，有酒盈樽書滿屋。小人傾盖已蒙潤，遺我珠璣不論斛。使我竟夕搜枯腸，魚目非珍何敢復。我今已似雲無心，江湖不說虚舟覆。言乘下澤與款段，早莫少游良易足。慣看赤脚老婢悲，亦任索飯痴兒哭。皇天其忍殺善類，支離亦受三鍾粟。
聽彈廣陵 李處權
時風正薫彈廣陵，亂世掩抑吚嚘聲。孰謂嵇康敢不臣，此心炯炯難自明。荒楸古墓鬼神嘯，大澤深山龍鳯驚。我來聽此可無語，天乎孰謂得其平。
普月新寮 李處權
百年均夢幻，俯仰在一室。况乃物外人，身閑有餘力。朝來忽改作，軒牖開虚寂。匡床竹火爐，棐几貝葉帙。清風常入座，飛塵不霑席。煑茗焚香淨掃除，賸種松杉障西日。
陪曾宏父登冷泉亭望飛來峰 李處權
何年此峰獨飛來，群山讓秀中崔嵬。神刓天畫不可狀，仰視孤高摩斗魁。藴靈産此萬珍木，隆霜幾度森不摧。異僧一見乃能識，擊洞果有猿聲哀。靈隠之南天竺北，築亭結屋初誰媒。直疑朱夏落冰雪，亦恐白晝藏風雷。檻泉清可數毛髪，白石齒齒如瓊瑰。參差透影微日下，淅瀝生籟長颸迴。恍然若欲學蟬脱，洗眼綠净無纖埃。已將纓塵付流水，更以屐齒留蒼苔。南豐家世有人物，幅巾藜杖同裴徊。劇談抵掌共相對，惜無玉酒傾金罍。
先仲微仲純仲三兄過普明寺賞雪分韵得飲字 李處權
涉春徂冬禱雨雪，皇天靳此云何甚。兒童曉報六花飛，失喜鈎窗猶屢審。荒渠斷溜冰已合，度雁停號口應噤。望中玉樹散枝柯，二室峰巒張素錦。我家西鄰有勝概，杖履清攜冒凝凛。平生不作兒女歡，此地適諧文字飲。濁醪冰蔬薦重味，燃鼎當爐肆烹飪。詩豪遽發要分吟，頼此放過新弛禁。歸來老匠已先成，定笑才慳弗勝任。惜哉初無田二頃，徒偕雀鼠賀登稔。堂堂大尹燮理才，嘉瑞應祈當奠枕。書生醉飽何爲者，鼻息如雷但酣寢。明朝更約提石缾，來試壑源最高品。
短歌送范彦行 李處權
海上芳敷有瑶草，採而食之顔不老。海中翕赩有驪珠，探而得之形不枯。赤烏玄兔未同宿，姹女嬰兒自相逐。深存踵息通三關，升降出入無時閒。九轉七返成大還，功高行滿起人寰，凌虛一舉三神山。
次韵德基效歐陽體作雪詩禁體物之字兼送表臣才臣友直勉諸郎力學之樂仍率同賦  其一 李處權
朝來凍坐如縮龜，不聞打窗那得知。江南地暖亦有此，驚心遠自龍沙吹。六一居士最能賦，東坡先生追撚髭。腐儒得句亦起舞，硯寒沃筆浮輕澌。征塵暗天鐵馬健，衣冠南奔身世危。兄弟相望音信絕，梳頭紛紛滿面絲。裋褐袖手如懷冰，車馬不來奚所爲。前年毗陵雪盈尺，蟹螯猶記左手持。歸來浩歌仰看屋，夜深凛凛粟滿肌。室中老婦幾興嘆，膝下奈此號寒兒。今年造物頗垂顧，税駕仁里懽此時。殺雞爲黍朝夕事，苦節諸郎方下幃。起看松竹有特操，坐對溪山無俗姿。劉子唱高和彌寡，要當獨醒歠其醨。已呼稚子來候門，更戒黄童無掃墀。十千不向樓頭貰，一蓑正憶江上披。五陵之客誇輕肥，呼鷹逐獸廣莫馳。五侯之第事豪侈，珊瑚照耀金屈巵。豈如高舉縱清賞，鈎簾一目萬景隨。亦有末至居客右，其言不讓故哂之。
次韵德基效歐陽體作雪詩禁體物之字兼送表臣才臣友直勉諸郎力學之樂仍率同賦  其二 李處權
枯腸服氣如壽龜，窮冬卻掃百不知。開門忽見雪滿地，縱横浩蕩春正飛。入隙時欣點萬卷，仰簷不見霑吟髭。松林冥冥起薄霧，澗水活活生微澌。清可洗心明洗目，卑且不污高不危。殘粧如見壽陽面，不食可憐姑射肌。書生長年營口腹，頗似蜘蛛空吐絲。身將老矣厄離亂，我生之初尚無爲。百篇落落或能賦，一杯炯炯須重持。崆峒漫倚防身劍，枉負平生作男兒。回首農桑三萬里，無復貞觀開元時。恭惟天子尚勤儉，早集書囊爲殿帷。一朝隨仗過沙漠，落日風塵龍鳯姿。此時燕山士如虎，寒多况乃秫酒醨。肉食豈堪茹毛苦，應念靴鳴集赤墀。塵沙錯落赭黄暗，貂狐獨向寒風披。關山寂寞草樹死，指點射獵方奔馳。心益不忘嘗膽事，望雲遥祝萬壽巵。向來竊取名器者，扈聖曾無一夫隨。忠臣義士憤切骨，皇天后土儻鑒之。
浴罷 李處權
泉湯瀹膚垢如失，振衣坐覺神充實。挹其寒冽事清盥，三嚥逾甘過飴蜜。華清之池故有名，玉蓮出水香霧生。可憐妃子汗猶濕，已聞伐鼓漁陽聲。我思行吟澤畔者，夢想滄浪歸濯纓。
次韵劉端禮兼簡王民瞻郭進道 李處權
從來膏粱鄙世胄，豈知牛後與鷄口。况乃末俗交道衰，時態紛紛翻覆手。劉君門多長者轍，俗子驅車未容蹂。斯文博約有王郎，正如白二得元九。子猷無事只種竹，淵明有巾惟漉酒。萬鍾五斗唾不顧，冷笑纍纍印如斗。我今已無田園歸，身外寧論婚嫁有。卞和三獻已兩刖，被褐會當逢一剖。今君家世自汾陽，漢相人物何堂堂。坐使斯民歌樂康，豈弟之化如龔黄。趣君移具過吟窗，羽蟲得時已飛揚。
謝徐獻可送款識刻 李處權
九江使君何殷勤，千里遺我款識文。夏匜商鐘迄周鼎，良工模刻錙銖分。先秦述作知淵源，相斯不紹嗟無傳。歷載數千如昨日，人與寶器名俱鐫。使君雅尚心絕俗，考古稽疑如不足。搜羅遐邇極聞見，附益之功思更續。曾奉宣和乙夜觀，萬丈光芒牛斗寒。兵戈散落人間世，神護往往投衣冠。時去事非空歎息，玊軸牙籖蛛網織。載行何啻數橐駝，變故紛紛豈人力。煙塵翳没咸陽道，尺璧寸珠沉野草。秋風吹夢入長安，白髪蒼顔日枯槁。
夢江彦文 李處權
春寒蘋末風尤勁，過雨山林都眼淨。西江天來瀉明鏡，劈箭孤帆飛小艇。中有丈人若冰壺，冰爲眸子玊作膚。黄河逆流滄海枯，彷彿羡門丹丘徒。仙風道骨何敷腴，煙霞之姿遠見揖。弭棹芳洲招我急，野人竭蹷摳衣入。酌之瑶丹飫瓊汁，薦以金桃露猶濕。禦寇衣袂方泠然，岸巾笑拍洪崖肩。交梨火棗開心田，木鑽石盤今已穿。青鞋布襪白行纒，游戯人間五百年。
送李巨源 李處權
我世君家居里同，異時德鄰飽過從。論文高摘屈宋艶，結交遠躡管鮑蹤。嗟我不識丈人行，喜君雅有前輩風。靖康三月虎狼去，長安城中一再逢。笑談未了已吹斷，五年千里一轉蓬。只知兵戈事奔竄，豈料樽酒陪從容。清溪照人山入座，鸎聲已老春事空。人生一世太草草，客舍百事尤怱怱。和文已遠典型在，芝蘭玊樹庭砌中。况君屢持使者節，至今能聲滿河東。丞相方須幕中畫，國士之顧必所蒙。開元貞觀望公等，天子不在咸陽宮。
贈葉生 李處權
带如當風衣出水，曹吳丹青古莫比。一時更有劉與楊，妙手斲泥端及此。葉生心匠何瓌奇，異代同聲人所推。頗甘蔬飯絕肉想，神物自應來護持。花鬘珠冠寶月相，補陀寶山移海上。淨缾楊柳翠鸚鵡，突兀驚人煥尋丈。十六尊者初不同，儼然肖貌清而雄。或伏猛虎制毒龍，或飛錫杖凌虚空。偉哉功刮造化窟，凛發天風肅毛骨。來觀堵立萬口傳，坐看聲名從此出。
賀雨 李處權
太歳治水十二龍，春夏用事秋罔功。半年不雨人作惡，禾苖枯槁井泉涸。使君勤政首勸農，憂國如家願年豐。齋居意禱天已通，四山升雲野返風。雨脚如麻未斷絕，簷溜連宵聲不歇。競報兼并發倉廩，千里歡呼舞童耋。上帝猶怒勑雨師，群龍鞭後不敢遲。帝力於民民豈知，始我公田畢及私。槁苖復起井泉湧，更聞擊鼓歌魚夢。廟堂行拜富民侯，歸作商家霖雨用。
次韵劉彦冲醉歌 李處權
家山回首三千里，世亂身危今老矣。由來客子鬬身強，敢弗加餐慎行李。閩中此地稱多賢，招我作鄰密且邇。二子人物夙所慕，傾盖忘形到汝爾。劉郎能事出世家，勝韵那知集於此。人生多計纔狙公，朝暮不離三四中。我今一食日還併，士也乃有如此窮。愛酒猶能致山簡，清談兼喜對王戎。異時掉臂五侯門，解紛堪作滑稽雄。如今流落百無用，夜起捋鬚問蒼穹。白髪蕭蕭不勝理，客舍燈花虛作喜。憐君咳唾是珠璣，照眼陸離光棐几。惜不當年奪繡袍，枉著詞鋒誇孟勞。遣我黎明擁吟鼻，寒蟬抱葉空哀號。
喜賊退 李處權
父母之邦豈復讎，人情至此乃可憂。刺史縣令方坐視，久矣肉食無遠謀。崇墉可當天設險，煙火驚奔無一點。可憐縮手俱就斃，不見一夫來襲掩。清晨諸家好音至，說賊回戈馬回轡。玉帛子女既充牣，捆載而歸乃真退。妻孥向來便伸眉，將軍凱旋亦班師。身長八尺劍三尺，緩带輕裘有設施。
翁士特借韵見及復答之 李處權
許國以身身反辱，十日呼天鬢凋綠。蠻貊直倚忠信行，我心不疑顧何卜。生喜柴愚惡鮀佞，封侯豈謂能鈎曲。可憐論交道大喪，雲雨紛紛手翻覆。望郎胸中横萬卷，日破千篇酹一斛。雅好上取唐虞器，多聞遠識肅慎鏃。桃李不言自成蹊，家法整如官府肅。四海人高懸犢鼻，定知不作窮途哭。郎君天池渥洼種，墮地驚人千里足。夜光聯璧乃暗投，刮膜金篦快三復。草玄正憶揚雄宅，我今皇皇未有屋。餘波豈止九里潤，周也意在監河粟。
次韵端禮謝郭宰載酒相訪之什 李處權
賢哉令尹出名胄，百里歌謠不容口。豈弟父母今信之，視民恐傷如足手。訟庭端可置雀羅，若網在綱無雜糅。萬頃之陂黄叔度，雲夢何止吞八九。潘岳無事只種花，陶潛有巾惟漉酒。三公九卿唾不取，金印從渠大如斗。劉君語默端可人，固知十室忠信有。五經腹笥貫今古，决疑索隠如瓜剖。小圃風煙似洛陽，翠微不减綠野堂。會聞激烈歌時康，不負抵掌工雌黄。何時贈扇乃有語，向來仁風已奉揚。
送庾侄親迎延平李先生家 李處權
庾郎吾家千里駒，朝暮勤苦讀父書。少年綽有老成態，月旦考訂評鄉閭。明當别我擇賢妃，結束琴劍誰挽裾。春空吹晴惠風暢，煙草弄色和氣舒。野橋融洩柳絮合，石岸惨愴鳴鶢鶋。乘龍有期弗獲餞，數椽政葺淵明廬。旅愁冥思莫排遣，離恨掛臆難掃除。况當春晚氣暄淑，著體欲醉甘醴如。修程所囑蓋養攝，禮畢早辦雙飛輿。婦翁傳道世大儒，習俗再使淳古初。稔知賢舅繼家學，子如從之師有餘。歸來阿叔待審訂，義路禮門從廣居。
雙溪堂晚集 李處權
北風呼雲生夕陰，小松稚竹俱蕭森。雙溪主人不孤斟，好文尚類肯見尋。坐中少監樂登臨，清談亹亹知古今。有句不吐藏之深，而令下士寒螿吟。
遊石橋 李處權
御風縹緲雲霞衣，驂龍翳鳯相追隨。三秀爲糧桂爲醑，玉笛送酒雙童吹。樵歌已換人間世，未了巖前一局棋。桃源歸路咫尺迷，醉眼疑在扶桑西。仙人授我長生訣，俄而夢覺鳴天鷄。
張元覽追和東坡詠梅要予同賦 李處權
江空月掛疏梅村，生香湔祓何郎魂。亭亭自是塵表物，玉質敢有煙埃昏。西州風土似南國，高樹繚臺丞相園。居然志士節獨苦，炯若德人顔更温。至今往往入幽夢，夢去折花迎朝暾。寇来一炬半月紅，傷心無處求朱門。君知行樂不可緩，中聖友賢餘勿言。侍郎堂西臘前破，喚取我輩斟窪樽。
文度以大笏見遺奇偉特甚非鄙人所稱擬柏梁體廿句以謝然他日出處斷不負此笏老狂不衰聊供一笑云 李處權
南越巨象何壯哉，齒牙脱落歳幾枚。削木混真易以埋，玩視常恐生怒猜。良工到手能剪裁，成此大笏莫與偕。遠隨舶賈凌濤雷，論賈奚啻百瓊瑰。異貺忽自王孫來，珍藏十襲敢遽開。瑩如截玉無纖埃，照人冰彩滿袖懷。惟君許我王佐才，我亦自負剛不摧。他年致主登中台，垂紳峩弁直斗魁。正色凛凛天可回，帝傍奸佞須擊排。恢復洪業平泰階，寫之丹青上雲臺。
懷陸仲仁 李處權
陸郎好古心不俗，雅似王郎愛脩竹。綠陰清晝坐焚香，想見人琴兩如玉。尺書招我我未暇，興發從君醉醽醁。秋風滿院木樨繁，明月飛來花底宿。
觀漁 李處權
老漁取魚倍知津，設網提綱疑有神。船頭兀坐如鴟蹲，忽然一舉千百鱗。涎沫盈筥趨早市，掌握銅腥俱是利。陂湖漠漠水連天，盡欲留爲子孫計。書生白首困嚅囁，世亂身危舟一葉。君不見孟嘗門下客三千，此日馮驩正彈鋏。
闖山亭 李處權
亭皋樹林五月寒，坐損秀爽披孱顔。使君清雅頗好事，妙墨風流名闖山。雲歸雨罷作佳色，山在杳靄空濛間。煙中合還展屏障，鳥外紆餘堆髻鬟。疏簾捲盡一搔首，决眥盪胸如可攀。江頭好山不知數，供給騷人猶等閒。
簡柴端叟 李處權
筆端落落曳十牛，老氣飄飄横九州。河伯未睹北海若，魯人未識東家丘。豪户但餘酒肉臭，要塗秖益衣冠羞。旦評公議百年後，此士斯文班馬儔。
西亭 李處權
江南形勝地，列坐肆遐觀。氣象天圍大，溪山眼界寛。遠風來綠野，返照上朱欄。更待秋澄澈，重尋落帽歡。
簡彦冲兄弟 李處權
過午時雲簇，膏春暝雨簁。石苔先受色，桃葉復含滋。客舍居難穏，家書到毎遲。二公俱强飯，宗社要扶持。
簡江二十丈 李處權
旅泊桐廬郡，溪山過所傳。稍寛遊子恨，知有丈人賢。水落魚鰕聚，林疏橘柚懸。淹留拚宿醉，卧扣月中船。
戲簡秦處度 李處權
淮海秦夫子，相逢又十年。好詩無漫與，愛酒不虚傳。夜寺雲連榻，秋江月滿舩。不知嵇叔夜，何得絕交篇。
簡知章 李處權
野老元同社，柴門不上關。喜君捐俗事，令我破愁顔。宿雨生流水，春雲媚遠山。何當事鷄黍，把酒坐忘還。
道夫惠詩爲和五首  其一 李處權
飯已抄雲子，盃仍致麴生。青梅方弄色，黄鳥已無聲。世態窮尤見，吾心老更明。從來文字飲，意不在傾城。
道夫惠詩爲和五首  其二 李處權
獨醒非我事，多難亦吾生。將相知無種，文章怕有聲。且當乘款段，無復謁承明。使我忘羈旅，絃歌近武城。
道夫惠詩爲和五首  其三 李處權
山雲談次改，溪水坐來生。白鳥饑逾靜，蒼蠅飽不聲。令君真子産，墨客陋彌明。回首人間世，塵埃望赤城。
道夫惠詩爲和五首  其四 李處權
不恨青春去，唯愁白髪生。日長宜燕乳，水滿自蛙聲。念我心方逝，逢君眼漸明。剛腸三尺劍，光彩動豐城。
道夫惠詩爲和五首  其五 李處權
水陸勞千里，詩書誤半生。山開南國翠，鳥已故園聲。會是豺狼靜，方瞻日月明。牽羊今古恨，洒血望占城。
士特倒用韵作元日復和 李處權
覔醉無千日，浮家又一春。閒門久羅雀，貧甑自生塵。我欲論秦過，君須賦洛神。窮途依二阮，遂欲老於閩。
再和 李處權
鬢絲殊覺老，淚血更傷春。閱世元如夢，除天總是塵。有心躭傳癖，無意媚錢神。坐怪三衢守，書来不到閩。
元日聞養源文少醉詩以簡之 李處權
南州新歲換，北客長年悲。吾日且三省，我生仍百罹。谷深雲不起，樹暖蝶先知。聞道山翁醉，何如卧雪池。
同二三子步溪上 李處權
已恨春風過，猶欣夏日長。鶯喧桑已葚，燕乳麥初芒。白髪悲如許，青鞋樂未央。歸来安客舍，更有北窗涼。
謝翁養源惠醋 李處權
已著蓮花釀，仍兼竹葉醅。橙和致上味，蚋聚見良材。政想攅眉漉，須煩掩鼻開。先生元自立，不是乞鄰来。
見懷 李處權
飄零吾老矣，詩酒得斯人。邂逅干戈際，慇懃骨肉親。錦囊元絕俗，瓊樹舊無塵。歸棹荷花裏，従誰問玉津。
陪諸友野步  其一 李處權
北客身將老，東風又歳華。山晴添氣象，水暖莫津涯。貧覺他鄉苦，慵嫌去路斜。昇平吾會見，時事不須嗟。
陪諸友野步  其二 李處權
淹留傷老眼，放曠適閒心。石淺出佳色，鳥幽傳好音。課詩空自切，饋酒莫辭深。更說溪西寺，明朝款款尋。
偶坐西齋陪介卿賞卿嘉話久之成詩 李處權
靜聞簷際雨，密障坐隅風。竹晚葉時墮，梅疏香欲空。芝蘭室自好，文字飲誰同。它日功名事，應從筆硯中。
夜雪偶書 李處權
歳晚山雲合，窗鳴霰雪飛。方欣樽有酒，未嘆篋無衣。谷杳青松健，林空綠萼肥。月明溪上醉，應是夜深歸。
澹軒 李處權
野鶴元同性，晴山正滿門。那知有城市，初不異丘樊。水靜嫌風撓，花開畏蝶喧。應當如是觀，客至亦忘言。
題嚴公祠 李處權
掛席上桐廬，溪山似畫圖。斯人不復見，吾道一何孤。誰入非熊夢，真成失馬徒。清風端未冺，猶可激貪夫。
守歳用少陵阿戎家韵寄懷蕭國器 李處權
節物賴鄰家，南風競剪花。門無迎客犬，地有噪人鴉。病眼愁中暗，題詩醉裏斜。亂離俱老大，今夕意何涯。
新歳偶書呈諸友 李處權
已見王正月，陳人百不知。紅顔豈長好，白髪已多時。臘雪微霑土，春風小動帷。丘之禱久矣，何意問祥祺。
東亭 李處權
簷屋排空闊，薫風眺晚晴。閒雲連樹碧，白鳥破烟明。世亂思君子，身危仗友生。秪應今夜月，解識故鄉情。
桃花 李處權
照水桃花樹，春風灼灼開。雖非天上種，何異觀中栽。帝子吹笙罷，漁人信棹迴。故園何處是，目盡望鄉臺。
挽許主簿 李處權
攘攘誰逃死，黄泉不獨君。一官書載考，五舉擅多文。異日遼東鶴，當年冀北群。承家知有子，翮就看摩雲。
長橋 李處權
徙倚長橋上，時難得此遊。水光迎目動，帆影上天浮。不見鴟夷子，須煩顧虎頭。今年閏八月，好好醉中秋。
和彦冲同原仲過交溪橋頭 李處權
不識交溪路，詩來錦繡重。閒雲時出岫，落日更明松。叔夜常爲鍛，淵明亦近農。喜君機事息，魚鳥故相容。
和劉逸老題羅漢壁間韵 李處權
僧房元寂寂，客意遂陶陶。詩筆翻雲錦，茶甌捲露濤。鴉歸寒日下，雪盡遠峰高。尚喜王喬近，吹笙坐碧桃。
再和 李處權
已着詩招隠，何須酒引陶。胸中有涇渭，筆下足波濤。世亂閉門早，身閒倚枕高。何慙少陵老，鸚鵡啄金桃。
題月山寺壁三首  其一 李處權
故國三千里，行藏豈問天。雪峰明的的，水溜響涓涓。指凍無完甲，琴寒有折絃。老僧如木石，性靜不須禪。
題月山寺壁三首  其二 李處權
罷雪仍廻雨，僧房物物宜。谿明霜落後，山淨月來時。泯默窮愁志，艱難食菜時。弟兄千里隔，書斷鬢成絲。
題月山寺壁三首  其三 李處權
不遇彭夫子，何因到此間。無窮霜後木，不斷雨中山。秖恐高僧占，多慙倦鳥還。孤雲在寥廓，容望不容攀。
題隠居 李處權
淡泊幽人趣，蕭條隠者居。疏簾隔花竹，凈几展圖書。自向交游密，何拘禮法疏。爲言陶靖節，吾亦愛吾廬。
贈彦先 李處權
此地堪營屋，何山更採薇。怪松拏石出，好鳥傍人飛。衰相年來見，幽尋亂後稀。郎君似冰玉，令我亦忘歸。
偶書譏武團練 李處權
干禄謀何拙，求人計又疏。祝鮀焉用佞，甯武豈真愚。自乏千箱積，誰令萬卷餘。艾肥蘭蕙瘦，饑饉竟何如。
橋院 李處權
淹留歳云暮，旅泊似幽棲。鷗鷺如相識，牛羊自不迷。已煩陶令顧，何必謝公携。始覺吳儂健，天寒更涉溪。
題蘭陵税官清輝亭 李處權
不謂人間世，官居有此清。山横猶倒影，鳥過忽遺聲。倦客方躭句，高人不治名。夜寒雲去盡，對面月華生。
阻雨 李處權
小雨妨幽事，徜徉所得多。前期操野艇，亭午出煙蘿。選勝纔如許，偷閒肯重過。自憐詩酒涸，無句敵陰何。
才臣設席彦修來過仍陪表臣終日之樂豈易得也因賦 李處權
顧我非仙李，知君實老彭。承家羅玉樹，潤屋起金贏。世路嗟多事，人生戒不情。歳華將暮矣，切勿訴深觥。
彦修席上命賦何處難忘酒 李處權
何處難忘酒，南州盗賊多。黄巾方裂眥，白日敢持戈。不見韓擒虎，寧聞馬伏波。此時無一盞，其奈客愁何。
草飲招表臣才臣彦文道夫 李處權
愧匪屠門嚼，且無金屈巵。人生難得醉，我輩不須辭。山迥雲生谷，林空鳥並枝。前溪天欲雪，爲報戴逵知。
清明日席上呈諸友  其一 李處權
佳節年年好，新春處處宜。鶯花從自得，蒲柳頓先衰。事過如驚夢，愁来劇亂絲。神仙端可學，吾願問安期。
清明日席上呈諸友  其二 李處權
飄零何足怪，喪亂故應宜。炙手寧爲盛，張羅未必衰。篇章懷杜牧，游說鄙袁絲。鐘鼎山林事，胸中自有期。
弔彦深 李處權
已秀不成實，長懷事可吁。寧論日下鶴，遽失掌中珠。擾擾遭斯厄，冥冥喪厥軀。高堂親白髪，淚眼尚青枯。
水閣雨中 李處權
南國寒多雨，溪山晝更晴。風帆隨鳥上，樵逕入雲行。已苦無饘粥，猶欣見耦耕。故園歸未得，豺虎正縱横。
陪諸友赴城南妙智上人晚集 李處權
晚烟林際泊，夕陽波上明。天寒少佳色，樹老無柔聲。支郎頗好事，我輩適同行。劇論不知醉，感時空復情。
同士特似表過中峰餞似宗 李處權
舊好崔亭伯，新交阮仲容。招攜來白水，祖餞過中峰。谷暖芊芊樹，雲深杳杳鐘。兵戈一分袂，惆悵幾時逢。
食鱠 李處權
設網機關密，磨刀意氣麄。令人思洛鯉，媿客問江鱸。豆麴偏相與，橙虀未可無。相從頻莫厭，乘興不煩呼。
呈似表 李處權
聞說煙塵近，驚奔道路長。人生何草草，天意竟茫茫。山鳥寒亡路，溪花濕更香。飄零值君子，老眼慰悲凉。
發永豐道中 李處權
雲斷山如拭，秋明水劇虚。濕煙蒙翠竹，瞑雨濯紅蕖。茅舍真淳俗，甆甖窈窕沽。何須訪摩詰，便是輞川圖。
喜聞三十弟消息 李處權
喜得真消息，仍安嶺表居。深知道路遠，不在信音疏。荔子應憐汝，檳榔敢笑渠。一年看又盡，兄弟意何如。
武林偶作 李處權
江山天下勝，北客興悠哉。月上千峰雪，潮生萬壑雷。酒狂憐老大，吟苦覺衰頽。始滿平生願，征帆未憶開。
寄朱希真 李處權
故人俱白髪，念子始青袍。僕色新生敬，詩名舊仰高。天寒西日瘦，歲晚北風號。望望滕王閣，何時共濁醪。
簡葉丞 李處權
傾盖鄱陽彦，孤芳且寄林。一官方似水，五字可兼金。與世不求合，開筵猶見尋。何當鑄農器，歸望故人岑。
表臣檢校東皋雨中有懷詩以促歸 李處權
旅泊愁春雨，春寒更北風。雲山方秀發，煙樹卻冥濛。念我携家客，逢君足穀翁。胡爲在窮谷，正渴一尊同。
留別范元長二十八韵 李處權
博洽人爲史，循良吏得師。謀謨當啟沃，出處繫安危。鶚立通丹地，龍章近赤墀。咨詢唐典故，筆削漢官儀。結客多青眼，承家最白眉。浩然無害氣，汪若有容陂。慎獨仍三省，操危任百罹。誰嘲玄尚白，自信涅非緇。俯仰俱無怍，幽明兩不欺。愛君心匪石，憂國鬢成絲。劵外真毫末，樊中足坦夷。閉門因拂袖，展卷代支頤。遠覽迷千古，高懷自一時。海非蠡可測，豹豈管能窺。能事推天禄，威名到月支。孔融徴已晚，安石起何遲。不待南飛雁，貪懸左顧龜。向來鸚鵡賦，此去鳯凰池。揭揭英靈氣，巍巍柱石姿。衮衣須我補，霖雨更誰爲。賤子端何者，先生頗識之。幾年當顧盼，今日倒鑪錘。解榻徐生入，彈冠貢子知。青蠅休點污，白璧漫瑕疵。鍊句終乖律，看書正闕疑。地偏如有避，交淡欲無私。瘦馬終千里，寒灰待一吹。西江如可激，畢命守軒帷。
次陳叔易太湖二十韵 李處權
北客何來此，浮生直偶然。風飈從禹穴，日脚近虞淵。漁唱誰能問，鷗盟我不捐。燃犀怪可睹，擊樹訊空傳。釣石温徐坐，檣竿穏近聯。波明疑練妥，山凈學眉連。客上三千履，軍呼十萬鋋。可思江柳下，秖欠舞衣前。鼓柂知無及，乘查悵未緣。遠中微隠樹，闊外莽横天。縹緲湘靈瑟，夷猶范蠡船。健帆風作馭，駭浪雪盈顛。行鷺紛群起，孤鴻杳獨鶱。斷崖方怒吸，淺瀬或勞牽。夜泊星辰逼，晴占日月偏。幽姿閟蛟室，神物護龍泉。世亂甘淪隠，塗窮枉乞憐。渚花迎日笑，岸草信人沿。頗欲追雙槳，無因共兩舷。時來如謝朓，三復有餘妍。
大人生日 李處權
天欲斯文起，時將此道隆。昭明應熊夢，爽拔降神崧。業則真王佐，猷當沃帝聰。尊經獨韋氏，識字必揚雄。制作超前輩，篇章萃古風。不憂時易失，卻怕俗多聾。日月胸襟裏，江湖度量中。讒深遭璧玷，施博儘金空。指日風雲會，来時雨露蒙。經綸觀世業，潤色付宗工。炯炯丹心壯，氲氲浩氣充。檜壇休跨鹿，丹鼎且蟠龍。載誕佳辰及，高門喜氣融。捧觴欣有祝，陳頌愧無功。舞鶴窺筵淨，偷桃照座紅。孔庭詩禮集，請訪吸川虹。
失題 李處權
天上石麟墮，人間瓊樹芳。叔孫知典禮，曹植有文章。桃李蹊方盛，芝蘭室更香。榻先徐孺下，書異鄴侯藏。載世推能事，當年亦寵光。頗懷追潤色，奚惜吐琳瑯。末俗元多忌，冲懷竟兩忘。由來高士駕，不肯少年場。鼎鼎文方古，魚魚道必昌。仲山終補衮，虞舜正埀裳。賤子虚蒙顧，仁風實奉揚。彈冠從入仕，執戟且爲郎。欲作蟬遺蜕，差同鼠耗倉。窮途遭白眼，永夜付黄粱。尚齒三千客，容窺數仞墻。受知心有激，欲報意何長。皓鶴宜風露，青松飽雪霜。傾身挹東海，再拜酌公觴。
謁翁丈四十韵 李處權
之子儒林傑，斯文國士稱。詞章曹植擅，典故叔孫能。秉哲中逾曠，撝謙外匪矜。世家非冠玉，人物是壺冰。海內休方駕，朝端且服膺。五車俱可復，萬頃不勞澄。活國嘉猷告，匡君重任勝。側聞金作礪，意在木從繩。昔旅西雝鷺，方觀南海鵬。青冥翻蹭蹬，凌厲失飛騰。制禮初煩訂，爲郎頃見徴。禰生宜獨薦，文子要同升。浪有羶供餌，虚傳被襆綾。可嗟懷白璧，竟與污青蠅。直作悠悠去，從他衮衮登。時情尚馳突，吾道豈憑陵。善舞須長袖，良醫必折肱。寧爲棲枳鳯，不作下韝鷹。鄭谷成真隠，蕭齋占上層。華胥久無夢，款段適堪乘。種柳追彭澤，栽桃學武陵。池凉蛙閤閤，徑暖羽{甍瓦=羽}{甍瓦=羽}。得句長鬚送，敲門稚子應。掃庭延墨客，過寺折談僧。賤子孤懷切，窮途百慮烝。待沽希善賈，投分得良朋。戎馬來何速，烽煙見未曾。神傷瞻雉尾，愁絕望觚棱。漠漠雖難問，蒼蒼尚可憑。人心無右袒，天意有中興。厭世思蟬蛻，傷時泣土崩。漁樵甘混雜，貧病苦因仍。更短猶爲簿，從聾也作丞。依仁劇山仰，飽德正川增。舊事將誰語，前非秖自懲。緣危時過棧，扶老漸携藤。篤義幾虚辱，温顔豈謬承。醇醲須手漉，撥刺頼觀罾。笑語朝曛隔，塵埃肺腑凝。尚期文字飲，相對夜深燈。
偉觀堂 李處權
孤煙落日對銜盃，此觀人間亦偉哉。樹色遠從江浦合，潮聲低咽海門廽。衣冠喜有承平氣，賓客慚無賦詠才。城闕鬰葱人望幸，五雲将擁翠華來。
送楊充老 李處權
蚤接君家伯仲賢，笑談吹斷各風烟。人生俱是夢中事，歸計卻須沙上田。悔有論心三尺喙，恨無糊口一囊錢。他時局罷樵柯爛，小道誰知亦有仙。
送李全甫 李處權
已斵長篇餞女生，君猶從我覔詩行。窮途白眼何須怪，亂世蒼顔不足驚。南國旌旗猶滅沒，中原豺虎正縱横。蘇湖亦産人頭豆，爲問扁舟底遠征。
送景荀 李處權
丈人能事見斯文，世業家風盡屬君。自許旦評方藉藉，豈同時輩漫紛紛。清於須水真堪挹，秀自郎峰故不群。五馬雙旌何足道，便看平步到青雲。
送石與德孺 李處權
坡老仇池安在哉，佛家鷲嶺解飛來。但令氣象侔衡霍，可要孤高切斗魁。渦處正堪承雨露，浪中莫使長莓苔。明窗淨几無塵入，想對詩翁墨沼開。
送表之 李處權
平生佳處在離騷，怪我年來得此豪。不信胸中横太華，試從筆下看驚濤。門連止水心無競，地接名山眼更高。要是一時廊廟噐，莫将劉向比王褒。
送徐漕 李處權
都門雪罷看楊柳，濯濯風流已不群。千里澄清方有道，十年出處不忘君。新詩舊自開錦段，醉面向人生纈紋。我欲從公借餘地，與傳名姓上青雲。
送谹父 李處權
一見瓊林病眼開，東南秀爽力能廽。須知載腹五千卷，受我澆膓三百盃。可但世官從鳯沼，要看人物上雲臺。歌呼枉費談天口，宜及中興國論陪。
簡巽老 李處權
雨後綠陰無處著，風前黄鳥爲誰歌。天爲世亂相逢少，子以詩嗚不遇多。行在故人能健否，瘴江逐客柰愁何。典衣尚可供湯餅，蚤作清凉肯重過。
簡彦庸兄弟 李處權
五年蹤跡似浮萍，豈料全家入畫屏。春去水田方漫漫，曉來山霧卻冥冥。可憐北客鬢毛白，尚喜主人眸子青。凖擬豐年多釀酒，正宜長醉不宜醒。
簡辨老 李處權
松杉高下韵笙簫，谷口鐘聲梵海潮。秋氣作陰連蟋蟀，夜寒隨雨上芭蕉。身危甚幸依賢庇，吏隠何須覔句招。直待它年見鳬舄，始傳仙葉有王喬。
簡立之 李處權
税駕居鄰古寺中，高堂永日笑言同。山雲濃淡未成雨，溪竹飄蕭先得風。短髪只從今歲白，衰顔無復少時紅。君家釀熟能分我，一醉端令萬事空。
簡劉致中兄弟 李處權
祖筆摩空有賦聲，長揚羽獵舊齊名。頗推門第多人物，故作樓居遠世情。我輩一生悲短褐，君家五字倚長城。武陵欲借漁舟便，春水桃花不計程。
簡潮公 李處權
茗椀紋楸晝不譁，心如出水妙蓮華。喜君活計唯三事，遇我人情似一家。夜久竹聲聞雨過，曉來山色看雲遮。此身去國已千里，回首中原猶暮笳。
簡致中温其 李處權
世情何怪白頭新，豈料窮途復友仁。一室他鄉春笑客，半年行路雨欺人。輞川詩說王摩詰，谷口名聞鄭子真。想是書機似圖畫，雲峰矗矗水粼粼。
簡蘇二丈 李處權
丈人清德冠儒林，三世文章照古今。節比松筠元自直，氣含海嶽故能深。篋中尚有爲郎被，堂上寧無化俗琴。賤子飄零無死所，可憐羈旅費黄金。
池上書所見留别益謙 李處權
池上風烟故可人，倦游老眼厭紛紛。晴雲出岫似知我，野鶴鳴皋疑是君。可恨音書長契闊，尚從盃酒見殷勤。新詩凖擬頻相寄，獨學方當病寡聞。
過德孺池上二首  其一 李處權
樹色溪光五月寒，幅巾藜杖接清懽。吞聲鳥自屏中過，倒影山從鏡裏看。佳處唯堪著胸次，平生久已付毫端。向來未築沙堤路，豈信東山有謝安。
過德孺池上二首  其二 李處權
誰堪秋熱與春寒，北客南州有底懽。酒熟但招吾輩飲，詩成莫與俗人看。眼明白鳥清溪上，心折黄鸝碧樹端。口誦離騷手遮日，夢魂不敢到長安。
次韵德孺感懷 李處權
敝屣浮雲世所難，誰堪走俗抗塵顔。海鵬已激三千里，天馬終歸十二閑。醉發杖藜雲逐逐，香凝宴寝雨斑斑。林泉久假皆吾有，何必捐金更買山。
梅二首  其一 李處權
歲晚怱怱日復夜，老禪相對口慵開。夢歸千里幾時到，香度一枝何處來。世亂飄零少供給，地寒潦倒無梯媒。可憐七尺髯如戟，媿負妻孥空撥灰。
梅二首  其二 李處權
可憐映竹深深見，似爲催詩特特開。湖上林逋今老矣，揚州何遜未歸來。前村欲雨鳩呼婦，斷壠收晴雉應媒。幻境應當如是觀，道人深悟刼池灰。
温其示梅詩用韵爲謝兼簡士特  其一 李處權
可喜劉郎鬢未霜，能容宋玉近東墻。自知老眼無春事，誰意窮途得夜光。前日桃園真有路，何時蘭室可無香。便須一醉經千日，免作人間寸寸腸。
温其示梅詩用韵爲謝兼簡士特  其二 李處權
潦倒誰憐五十霜，登門可媿及肩牆。銀鈎已作驚人勢，玉唾何慳照眼光。春醉燈前猶縱博，夜闌帳底更添香。阮生正作窮途哭，漫道江南刺史腸。
席上賦梅 李處權
桃李何須續後開，芝蘭勝韵許相陪。先春莫道無深意，調鼎方知有大才。南國正宜溪上路，故園長夢竹間臺。騷人不爲尋詩句，自愛幽芳特特來。
和如祖弟二首  其一 李處權
老來風味淡於秋，媿負平生馬少游。但得山雲供晚眺，何須花雨作春愁。新詩未省曾多見，情話端知肯獨留。政渴一盃澆磊磈，書生何用玉爲舟。
和如祖弟二首  其二 李處權
綠樹黄鸝陰復晴，春風何處不堪行。野煙著草綿綿色，江日浮花灔灔明。故國音書添夢想，異鄉節物減心情。逢人盡說兵戈事，始覺如今去就輕。
叔易席上 李處權
何處春光最可憐，仙山亭上碧巖前。窮來更覺詩堪畫，老去誰知酒可仙。雲色弄晴花蘸水，風光縱好柳拖煙。左思近有三都賦，誰與吹噓送上天。
和賞卿席上之韵 李處權
翠竹丹楓共一村，詩家得句轉清新。已憐楚地梅知臘，更想隋河柳欲春。須信成名皆志士，故應行樂屬吾人。請君淬礪斑斑刃，始驗儒冠不誤身。
席上次表臣韵以遺明之仍督其和章 李處權
一日復傾三百盃，新年物色興悠哉。應憐遠客此流落，故有幽人常往來。楮刻三年殊未就，詩成七步可須催。平生信筆多狂簡，從此方知所以裁。
復次韵呈諸友 李處權
梅樹飄香酒滿盃，時危風景亦佳哉。横笻有客挑錢去，重擔誰家送米來。雲色可憐談次改，年華不奈鬢邊催。蕭郎及我親書尺，珍贈霜紈費剪裁。
題畫卷 李處權
平生丘壑幾欲顛，誰使老來逢鄭虔。蒼須對我三千尺，黑頭聼渠十八年。已有霜雪入晏座，寧無風雷浮屋椽。箇中得句不敢吐，可人何許心悠然。
次韵呈德基兼呈王侍郎 李處權
書生卧病久無衣，不意臨衰厭鼓鼙。鄉信略無鴻雁到，客愁惟有杜鵑啼。誰憐弹鋏長依孟，自不工竽漫說齊。我亦漂流費耘業，看君文字照浯溪。
臨川道中寄汪守 李處權
漸遠閩中地更平，土風疏爽語言輕。山濃不减嵩高翠，溪漲渾如洛浦聲。忽見槐花思舉子，欲求螢火遺書生。使君元是丈人行，回首鈴齋空復情。
奉懷養源士特似表 李處權
一坐闗山百念灰，德鄰詩社許徘徊。靜看林鳥銜花去，寒覺溪風送雨來。小阮有懷應種竹，步兵無事且傳盃。東牀坦腹真佳壻，俗客多慙數月陪。
懷清叙 李處權
夢想平生始此廽，扁舟坐穏興悠哉。陰陰樹底鶯聲切，漠漠田中雨氣來。亂世等閒凋鬢髪，故園何處問池臺。臨風不見高公子，正渴論文共一盃。
初至毗陵簡巽老時有所懷也 李處權
從來語默有千鈞，亂後相逢氣益振。好鳥開窗如應客，清風挽竹故留人。更貧豈顧墦間祭，已老猶堪席上珍。說到蒼梧淚横臆，皇天萬一照酸辛。